text:
Bibi Na Se Ni Do Tevovo Tevovo Mp3 Downloa...
Sorry, no results found for bibi na se ni do tevovo tevovo. Try a different search or check back again later.
Relevant Keywords: bibi na se ni do tevovo tevovo mp3 dilandau, bibi na se ni do tevovo tevovo song, bibi na se ni do song video, listen to bibi na se ni do song, bibi na se ni do mediafire, bib na se ni do, bibi na se ni do tevovo tevovo song download, bibi no se ni do song, song bibi na se ni do, bibi na se ni do download mp3, bibi na se ni do tevovo tevovo listen, bibi na se ni do mp3, le o le tapalau mo le siva afi mp3 mediafire, bibi no se ni do tevovo mp3, bibi na se ni do tevovo tevovo download, bibi na se ni do tvovo tvovo free download, bibi na se nido song mpe, bibi na se ni do tevovo tevovo mp3 download, avioes do forro deita na br embed mp3, atodahoradobrasil mp3 br, bajar cancion bibi na se ni do tevovo tevovo
How to download an mp3:
To listen Bibi Na Se Ni Do Tevovo Tevovo music just Click Play To download Bibi Na Se Ni Do Tevovo Tevovo mp3 for free:
- Click Download, then right click
- Change filename to "Bibi Na Se Ni Do Tevovo Tevovo.mp3"
- If Save As Type is not MP3, change to All Files
- Click the Like button to thank us ;)


c: text/html

text: 1Ia ni sa lewai me keimami soko ki Itali, sa qai soli ko Paula kei ira e so tale na kai vesu ki vua e dua na turaganivalu ni mataivalu i Akusito, ka yacana ko Jiuliasi. 2Keimami a vakavodo e na dua na waqa ni koro ko Adramitiumi mai Misia ka vakarau tiko me soko ki na veivanua e so e na baravi kei Esia, ka keimami sa mai vakarewa sara ka soko yani. A lako vata tiko kei keimami ko Arisitako e dua na kai Masitonia mai na koro ko Cesalonaika. 3Keimami a curu yani ki Saitoni e na siga ka dua. A sa lomani Paula ko Jiuliasi, ka laivi koya me lako vei ira na nona i tokani ka me la'ki vakacegu kina. 4Keimami sa qai biuta e kea ka soko ravita na yasa i Saipurusi e rurugu, ka ni a saqati keimami toka mai na cagi. 5Keimami a soko kosova na wasawasa donui rau na yasana ko Silisia kei Pamifilia ka yaco ki na koro ko Maira mai na yasana ko Lisia. 6A kunea e kea na turaganivalu e dua na waqa ni koro ko Alekisadria mai Ijipita ka vakarau soko tiko ki Itali, ka sa mani vakavodoki keimami kina. 7Sa berabera dina na neimami soko e na vica vata na siga, ka sa bau dredre sara toka ga na neimami donuya yani na koro ko Nito. Ia me vaka ni a sega ni laivi keimami na cagi me keimami ia tiko ga ki na vanua keimami mua tiko kina keimami sa qai soko ravita na yasa i Kiriti e rurugu, ka soko sivita na ucuna ko Salimoni. 8Keimami sa ravita toka ga na baravi ka dredre sara toka na neimami qai yaco rawa yani ki na dua na vanua ka yacana ko Toba Vinaka, ka sega soti ni yawa mai na koro ko Lasea. 9Sa mani rui dede tale na neimami tiko e kea, ka sa na rerevaki kina na soko e na wasaliwa, ka ni sa la'ki sivi tale na nodra gauna ni Lolo ni Veivinakati na Jiu. Sa qai vakasalataki ira ko Paula, 10ka kaya, “O i kemuni na turaga, au sa raica rawa e na noda soko, mai na gauna oqo ka lako yani, ni sa na yaco kina na leqa; e levu na ka e na vakacacani kina, ka sega wale ga ni na yaco e na i usana kei na waqa, e na yali sara tale ga kina na bula.” 11Ia na turaganivalu e a vakabauti rau ga na kavetani kei na i taukei ni waqa, ka sega ni via rogoca na ka e kaya ko Paula. 12E sega tale ga ni toba vinaka me ia tu kina na kele e na vula i liliwa na toba oya. Era sa mani kaya kina e lewe vuqa vei ira me ra sa soko tani ga yani, ka nuitaka ni ra na yaco rawa ki Finiki me ra kele tu kina e na vula i liliwa. Ko Finiki e dua na toba kei Kiriti ka qara vaka ki na ceva i ra kei na vua i ra. 13A liwa malua toka na ceva, ka ra sa nanuma sara ni sa na rawa na nodra i naki. Era sa cavuikelekele sara ka keimami sa mai soko sara yani, ia keimami a soko ravita toka ga na baravi kei Kiriti. 14Ia e sega ga ni dede, sa laba mai e dua na cava levu mai vanua, ka yacana na “Vua-i-cake .” 15Sa qai tabaka na cagi ki na waqa, sa lebuka na kena laca ka sa sega ni rawa ni sokota cake tiko ga na mata ni cagi, keimami sa mani laiva me sa savu tu ga yani. 16Keimami a bau via vakaruru vakalailai ni keimami sokota na ceva ni yanuyanu lailai ko Kuta ka a vovoleka sara ni keimami sega ni vesuka rawa na velovelo. 17Era sa qai vakarewataka cake ki waqa na velovelo ka vakadretaka matua e na dali. Ia ni ra sa rere de keimami kasa e na nuku cere ko Siratisi, era sa qai uruca na laca ni waqa, ka keimami sa qai savu muria tu ga na cagi. 18E na siga ka tarava ni sa kaukauwa vakalevu sara na cava era sa tekivu biuta na i usana ki wai. 19E na i katolu ni siga keimami sa talaca ki wai na i yaya ni waqa. 20E vica vata na siga keimami sega tu kina ni raica na matanisiga se na kalokalo. Sa kaukauwa tiko ga na cagi, ka sa oti mai vei keimami na vakanuinui ni keimami na bula. 21Ni sa dede na nodra sega tu ni kana na kaiwaqa, sa qai tu cake ko Paula e na kedra maliwa ka kaya, “O i kemuni na turaga, e dodonu mo ni a rogoca na noqu vosa ka a kakua ni biuti Kiriti mai. Ke ko ni a vakarorogo vei au, ke a sega ni yacovi keda na leqa oqo, ka sega tale ga ni vakacacani na i usana. 22Ia oqo au sa kerei kemuni mo ni yalodei, ni na sega ni dua vei kemuni e na yali na nona bula, ia se sa na ca ga na waqa. 23E na bogi e a tu voleka vei au e dua na agilosi ni Kalou, na Kalou au sa nona tamata, ka'u sa dau qarava. 24E a kaya vei au ko koya, ʻKakua ni rere, Paula, ko na la'ki tu sara e na matana na Sisa, ka sa maroroya tale ga na Kalou na nodra bula na tamata kece era soko vata tiko kei iko e na vukumu.ʼ 25'O koya gona oya, kemuni na turaga, ni yalodei tiko! Ni'u sa vakabauta na Kalou, ni na yaco dina, me vaka sa tukuni vei au. 26Ia eda sa na la'ki kasa ga e na dua na yanuyanu.” 27Sa yacova yani na i katinikava ni bogi na neimami veisavuyaki voli e na Wasawasa e Loma. Ni rauta na lomaloma ni bogi, era sa vakila na kaimua ni keimami sa volekata e dua na vanua. 28Era sa mani vakarautaka na wai ka ra kunea ni katu ruasagavulu; ia vakalailai tale ki liu era a vakarautaka tale na wai ka ra kunea ni sa katu tinikalima. 29Ia ni ra sa rere de keimami kasa e na dua na baravi veivatu, era sa qai biuta e va na i kelekele e na muaimuri, ka gadreva me siga totolo na vanua. 30Era sa qai via tovolea me ra dro tani mai waqa ko ira na kaimua; ka ra sa tukuca sobu na velovelo ki wai, ka vakalasulasutaka me vaka e ra vakarau la'ki biuta na i kelekele ki muailiu. 31Sa qai tukuna ko Paula vua na turaganivalu kei ira na sotia, “Kevaka era na sega ni tiko ga e waqa ko ira na kaimua, ko ni sa na sega ni bula.” 32Era sa qai tagutuva na dali ni velovelo ko ira na sotia, ka biuta me ciri yani. 33Ni sa voleka mai na siga, sa cikevi ira kece ga ko Paula me ra bau kana mada, ka kaya, “E daidai sa i katinikava ni siga ko ni wawa tu ga kina ka lolo; ko ni sega ni bau kania e dua na ka. 34Au sa vakamasuti kemuni gona kina mo ni kana mada; mo ni na bulabula kina. Mo ni kila ni ko ni na vakabulai kece ka na sega ni bau dua na drau ni uluna e dua vei kemuni me na yali .” 35Ni sa kaya oti oya, sa qai taura e dua na i buli madrai ka vakavinavinakataka vua na Kalou e na matadra kece ga, ka dovia ka vakatekivu me kana. 36Era sa vakayaloqaqataki kece e na ka koya ka ra sa qai kana tale ga. 37Keimami lewe rua na drau vitusagavulu ka ono taucoko na tamata ka tiko e waqa. 38Ia ni ra sa kana ka mamau, era sa qai vakatekivu me ra vakamamadataka na waqa, ka ra sa biuta na witi ki wasawasa. 39Ni sa siga mai na vanua, era a sega ni kiIa na kaiwaqa na vanua koya, ia era a raica ga e dua na toba e vakamatasawa, ka ra lewa me ra sa na tovolea me ra vakasa kina na waqa. 40Era sa qai tagutuva na i kelekele, ka laiva na waqa me savu yani; era a sereka tale ga na i vesu ni uli, ka vakarewataka na laca levu me rawa ni yaco kina na waqa ki matasawa. 41Era sa mani ciri yani ki na dua na vanua e sota vata kina e rua na kui, ka ra vakasara kina na waqa. A coba sara ki na nuku na muailiu ka mai sega tu yani ni yavalati rawa, ia na muaimuri e a qai kasere tiko ga vakamalua e na kaukauwa ni ua. 42Era sa qai nakita na sotia me ra vakamatei ira na kaivesu, de ra na qai qalo e so ka dro bula. 43Ia ni vinakata na turaganivalu me vakabulai Paula, sa mani tarovi ira kina na sotia mai na ka era via cakava, ka a vakarota ga me ra rika e liu ki wai ko ira era rawa ni qalo, me ra liu ki vanua. 44Ia ko ira na kena vo, me ra na qai vakayagataka na kau ni waqa raraba e so kei na so tale na gacagaca ni waqa me nodra i qaloqalo ki vanua. E a vaka koya na neimami cabe bula ki vanua.

robotstxt: allowed

filter: keep


text:
Meda sa qai dau yaloqaqa tikoga ka tu vakarau meda tutaka na veika eda sa vakabauta.
Kemuni na taciqu lomani, sa madigi talei meu mai tiko vata kei kemuni ena bogi nikua. Eda sa ivau cecere ka mataveitacini oi keda na lewe ni matabete ni Kalou.
Eda wilika ena Vunau kei na Veiyalayalati, wase 121, tikina e 36, “raica na kaukauwa ni ilesilesi vakabete sa kaukauwa ga vakalomalagi.” Sa qai dua dina na isolisoli totoka sa soli oqo vei keda—meda mai lewena na matabete, ni sa “kaukauwa ga vakalomalagi.” Na isolisoli talei oqo, e dina, ni sega walega ni kauta vata mai na veivakalougatataki uasivi ia sa vakakina na ilesilesi vakalou. Meda sa qai bulataka na noda bula meda kilikili ena veigauna ki na matabete eda sa taura tu. Eda sa bula tiko ena dua na gauna eda sa wavoliti tiko ena vuqa na veika ena rawa me rawai keda ki na veisalatu ena rawa me muataki keda ki na noda rusa. Na noda drotani mai na salatu vakaoqori ena gadrevi kina meda tudei tiko ka yaloqaqa.
Au nanuma lesu e dua na gauna—ka vakakina vei kemuni eso ena bogi nikua—na gauna e a viavia tautauvata tu kina na nodra ivakatagedegede e vuqa na tamata ki na noda ivakatagedegede. Sa sega ni vakakina ena gauna oqo. Walega oqo au a wilika e dua na itukutuku ena New York Times baleta e dua na vakadidike a vakayacori ena vula ikatakata ni 2008. A liutaka e dua na timi ni vakadidike e dua na dauvakadidike ni bula raraba ni Notre Dame ni nodra vakatarogi e 230 na itabagone qase cake e Amerika taucoko. Au vakabauta ni sa rawa meda kaya deivaki kina ni rawa ni tautauvata na kena itinitini ena veivanua e vuqa e vuravura.
Meu tukuna mada vakalailai vei kemuni eso na itukutuku veivakavukui oqo:
“Era taroga na dauveivakatarogi o ya e so na taro vakadodonu baleta na veika dodonu kei na veika cala, na digidigi ni bula savasava kei na ibalebale ni bula. E a balavu ka ituvaki cala na isau ni taro, … o ni raica ni ra tavaiyaya na itabagone mera tukuna na veika e kilikili ena veiulutaga oqori. Ia a sega vei ira na vakasama se vosa mera cakava kina.
“Ni ra tarogi mera vakamacalataka e dua na digidigi era na sotava, e rua na ikatolu vei ira era sega ni sauma rawa na taro se ra vakamacalataka eso na leqa e sega mada ga ni ka savasava, me vaka se ra na rawa ni sauma na vale me redetaki se sa tiko vei ira na ilavo mera sauma na mita ni vakele motoka.”
E tomani ena itukutuku:
“Na nodra vakabauta tudei, ka vuqa vei ira era taleva lesu tale tiko mai vakavica, ni digidigi ni bula savasava sa nona na tamata yadua ga. ‘E nona ga o koya,’ era kaya vakaoqori na saumi taro. ‘Qori e nona ga na tamata o ya. Meu kua ni vosa kina?’
“Na gole tani mai na talairawarawa dina, e vuqa vei ira na itabagone era sa mua ki na yasana tani, [era kaya]: ‘Au na vakayacora ga na veika au na marau kina se sa lomaqu ga. Sa sega tale niu kila na sala meu kila kina na ka meu cakava ia sa ka ga au kila e yaloqu.’”
Era a vakamatatataka na dauveivakatarogi ni lewelevu vei ira na itabagone era a veivosaki kaya “a sega ni soli vei ira na ivurevure—o ya e koronivuli, mataisoqosoqo se matavuvale—me susugi cake kina na nodra bula savasava.”1
Kemuni na taciqu, e sega ni rawa vei kemuni o ni rogoci au tiko mena vakatitiqataki na veika sa savasava kei na kena e sega, ka sega talega ni vakatitiqataki na veika eda sa namaki tiko kina na lewe ni matabete ni Kalou. Eda sa vakavulici tiko ka na tomani tikoga na noda vakavulici ena lawa ni Kalou. Se cava ga na veika o ni raica se rogoca ena veivanua tale eso, na lawa oqo e sega ni veisau rawa.
Ni da bula voli kina ena veisiga yadua, sa na dau rawa ni bolei tikoga na noda vakabauta. Eda na raica ni da vakavolivoliti tiko mai vei ira eso ena so na gauna, ka tu vata kei ira na lewelailai, se tu taudua ga me baleta na veika e vakadonui kei na kena e sega. E sa savasava tiko beka na yaloda qaqa ki na noda vakabauta, ni da vakayacora eda na tu taudua beka kina? Ni da sa lewe ni matabete ni Kalou, sa yaga vakalevu sara meda vorata yani—ena yaloqaqa—na bolebole cava ga eda sotava ena noda bula. Meda nanuma kina na vosa nei Tennyson: “Na noqu kaukauwa sa vakatinitaki, baleta ni sa savasava na yaloqu.”2
Sa levu tikoga mai eso na tamata rogo kei na so tale—ena dua na inaki—era kilai vakalevu sara, mera dau vakacacana na veika vakalotu, e matadra na tamata, ka so na gauna, na Lotu sara mada ga. Kevaka sa sega ni teivaki tudei tiko na noda ivakadinadina, na veivakacacani vakaoqo sa na rawa meda lomatarotarotaka kina na noda vakabauta se veilecayaki ena noda vakatulewa.
Ena raivotu nei Liai baleta na vunikau ni bula, ka tiko ena 1 Nifai 8, a raica kina o Liai, vata kei ira tale eso, o ira era sa taura tu na ititoko kaukamea me yacova ni ra sa laki kania sara na vuanikau mai na vunikau ni bula, ni da sa kila tu ni sa matataka tiko na loloma ni Kalou. Sa oti o ya, e ka ni rarawa, ni ra sa kania oti na vuanikau, eso era sa qai madua ena vukudra eso era tu mai “ena vale cecere levu o ya,” ka matataka tiko na dokadoka ni luveni tamata, era sa dusi ira tiko mai ka vakalialiai ira tiko mai; ka ra sa lutu yani ki na salatu tani ka yali vakadua yani.3 Sa qai dua dina na iyaragi kaukauwa nei vu-ni-meca o ya me veivakacacani ka veivakalialiai! Me tokaruataki, kemuni na taciqu, eda sa yaloqaqa tiko beka meda tudei tiko ka sega ni yavalati rawa ni da sotava na veisaqasaqa dredre vakaoqori?
Au vakabauta ni isevu ni gauna meu tudei tiko ki na veika au sa vakabauta a yaco niu a se lewena tiko kina na Mataivalu e Wai ni Amerika ena mua ni iKarua ni Valu Levu.
A sega ni ka rawarawa vei au na keba vou ni vakaukauwa ni Mataivalu e Wai, se vua dua ga ena laki sasaga tiko kina. Ena imatai ni tolu na macawa au sa vakadeitaka ni sa na ca vakadua na noqu bula. Sa sega tale ni ra terenitaki au tiko na Mataivalu e Wai; era sa saga mera vakamatei au.
Au na dau nanuma tikoga na imatai ni Siga Tabu ni sa voleka mai ni oti na imatai ni macawa. Keimami sa rogoca e dua na itukutuku vinaka mai na vua na neimami iliuliu ni keba ni mataivalu. Ni keimami foleni tu ena buturara ni veiterenitaki ni liwavi keimami na caucau kei California, keimami sa rogoca mai vua: “Nikua na tamata kece ena laki lotu—taucoko sara, o ya, vakavo ga oi au. Au na laki vakacegu!” Oti sa kailavaka mai, “Kemuni kece na lotu Katolika, ni laki soqoni ena Camp Decatur—ka kakua ni lesu mai ni bera na tolu na kaloko. Maji yani e liu!” Era gole yani e dua na ilawalawa levu toka. Ka kailavaka mai na ikarua ni ivakaro, “Vei kemuni o ni Jiu, ni laki soqoni e Camp Henry—ka kakua ni lesu mai ni bera na tolu na kaloko. Maji yani e liu!” Era gole yani e dua na ilawalawa lailai toka ga. A qai kaya mai, “Vei kemuni na vo ni Protestants, ni laki soqoni ena olo ni vakatasuasua e Camp Farragut—ka kakua ni lesu mai ni bera na tolu na kaloko. Maji yani ki liu!”
A vakasauri ga mai na noqu sa vakasamataka, “Monson, o iko o sega ni Katolika; o iko o sega ni Jiu; o iko o sega ni Protestant. O iko o Momani, mo tucake tu ga eke!” Meu kaya sara vakadodonu vei kemuni ni a sa dua na ka dina na noqu galili. Au yaloqaqa ka yalodina tiko—ia au tu taudua.
Oti au sa qai rogoca na vosa kamica duadua meu bau rogoca me tukuna o iliuliu ni keba oqo. A rai mai na vanua au tu kina ka taroga, “Ia o cei o dou vakatokai kemudou kina?” Me yacova na gauna o ya au a sega ni kila ni so era tucake tu e dakuqu ena rara ni veiterenitaki o ya. E voleka ni keitou cavuta vata ga, “Momani!” E dredre meu vakamacalataka na marau a vakasinaita na yaloqu niu raivuki ka raica eso tale na sotia-e-wai.
A mila ga na uluna o iliuliu ni keba ni kidroa kina ka mani kaya mai, “Ia, dou lewa ga na vanua mo dou laki soqoni kina. Ka kakua ni guilecava mo dou kakua ni lesu mai ni bera na tolu na kaloko. Maji yani ki liu!”
Ni keimami sa maji yani, au nanuma sara na qaqa ni sere ni lotu au a vulica ena yabaki ni Lalai ena veiyabaki yani e liu:
E dina ga ni veisau na veika au mai sotava ena kena au namaka tiko mai, sa lomaqu dina tu meu tu taudua, ke a gadrevi vakakina.
Vakatekivu mai na siga o ya a yaco eso na gauna me sega kina ni dua me tu e dakuqu ia au sa mai tu taudua ga. Au sa vakavinavinaka kina niu a vakatulewa kina ena gauna makawa o ya meu yaloqaqa tiko ka dina, ka vakavakarau meu taqomaka na noqu lotu, ke sa gadrevi vakakina.
Ke yaco ena dua na gauna meda yalolailai ki na ilesilesi sa tu e matada, kemuni na veitacini, meu wasea mada vei kemuni e dua na itukutuku a vakaraitaka ena 1987 na Peresitedi ni Lotu ena gauna o ya o Peresitedi Ezra Taft Benson ni a vosa tiko vei ira e lewelevu na lewenilotu mai California. A kaya kina o Peresitedi Benson:
“Ena veitabayabaki taucoko, era sa dau veiqaravi sobu mai na parofita ena veituvaki ni gauna ki na siga nikua. E vakaoba era sa mate yani kei ira mera na qai sucu mai era sa wanonovi keda tikoga. Kakua ni nanuma ni lasu oqo—ko ni sa itabatamata digitaki. …
E volekata na ono na udolu na yabaki sa oti sa maroroi kemuni tiko mai na Kalou mo ni na sucu mai ena iotioti ni gauna ni bera na ikarua ni lesu mai ni Turaga. Eso na tamata era na vuki tani yani, ia na matanitu ni Kalou ena tudei me kidavaka kina na nona lesu mai na kena iLiuliu—sai Jisu Karisito.
“E dina ga ni na vakatauvatani tiko na itabatamata oqo ki na gauna ivalavala ca ena gauna i Noa, ena gauna a vakasavasavataka kina na vuravura oqo na Turaga ena ualuvu, ia sa tiko e dua na duidui levu ena gauna oqo: Na Kalou [vata ga o ya] sa mai maroroya tu kina oqo ena iotioti ni gauna eso … na Luvena qaqa, era na veivuke tiko ki na kena laveti cake vakayaloqaqa na matanitu.”4
Io, kemuni na veitacini, eda sa matataka tiko eso vei ira na Luvena kaukauwa. Sa noda itavi kina meda kilikili kaya ki na veivakalougatataki lagilagi taucoko nei Tamada Vakalomalagi sa vakarautaka tu vei keda. Na vanua cava ga eda lako kina, sa lako vata tiko kei keda na noda matabete. Eda sa tucake tiko beka ena vanua tabu? Yalovinaka, ni bera ni ko vakacacani iko kei na nomu matabete ena nomu via lako ki na veivanua se vakaitavi ena itavi e sega ni kilikili vei iko se na matabete oqori, tu mada vakadua ka raica mada na kena revurevu. Sa soli oti tu vei keda na Matabete i Eroni. Ena cakacaka oqori, sa ciqoma kina na tamata yadua na kaukauwa sa tu kina na idola ni veiqaravi ni agilosi. E kaya kina o Peresitedi Gordon B. Hinckley:
“Sa sega ni rawa mo cakava e dua na ka me vakavuna me latia vei iko na nodra veiqaravi na agilosi ena vukumu.
“Sa sega ni rawa mo bula tawa kilikili ena sala cava ga. Sa sega ni rawa mo lawaki. Sa sega ni rawa mo veidabui se lasu. Sa sega ni rawa mo cavuta walega na yaca ni Kalou se cavuta na vosa vakasisila ka me se tiko ga vei iko na dodonu ni nodra veiqaravi mai na agilosi.”5
Kevaka e dua vei kemuni e mani caka cala ena nomuni ilakolako, au vinakata mo kila vakavinaka ka sega ni lomatarotarotaka e dua na ka ni sa tiko dina e dua na sala lesu. Na cakacaka oqo e vakatokai na veivutuni. A solia na iVakabula na Nona bula me vakarautaka vei iko kei au na isolisoli talei o ya. E dina ga ni sega ni rawarawa na sala ni veivutuni oqo, na kena yalayala sa dina sara. Sa tukuni oti vei keda: “Ke sa vaka na ka kulakula na nomudou ivalavala ca, sa na vulavula me vaka na uca cevata.”6 “Kau na sega ni nanuma tale.”7 E vosa cecere dina. Sa dua dina na veivakalougatataki oqo! Sa qai dua dina na yalayala.
Ena so beka vei kemuni ko ni nanuma tiko, “Io, au sega ni bulataka tiko na ivunau taucoko kau sega ni vakayacora na veika e dodonu meu cakava, ia e toso vinaka sara tu ga na noqu bula. Au vakabauta niu rawa ni bula marau ka sega ni muria na ivunau.” Kemuni na taciqu, au sa yalataka vei kemuni ni na sega ni rawa ni vaka tiko ga oqori ena ilakolako balavu.
Ena vica na vula se qai oti toka ga au a taura kina e dua na ivola mai vua e dua na tagane a dau nanuma tu ni rawa me taura na sala ruarua oqo. Sa mai veivutuni o koya ka sa vakadodonutaka na nona bula ki na ivakavuvuli ni kosipeli kei na ivunau. Au vinakata meu wasea vei kemuni e dua na parakaravu mai na nona ivola, ni sa tukuna tiko na dina ni cala na vakasama ca: “Au sa mai vulica kina vakai au (ena sala kaukauwa) ni sa dina sara na ka e tukuna na iVakabula, ‘Sa sega e dua na tamata sa qarava rawa e rua na turaga; ni na cata e dua, ka lomani koya ka dua. Dou sa sega ni qarava rawa na Kalou kei na iyau.’8 Au sa saga dina vakaukauwa, me vaka ga e dua na tamata, meu cakava ruarua. E kena itinitini ga, sa lala vakadua na noqu bula, butobuto, ka galili ni oqo sa vakarautaka o Setani vei ira era vakabauta na nona veilawakitaki, veivakamatabokotaki kei na lasu.”
Ena kena gadrevi vei keda meda kaukauwa tiko meda tudei tiko ni da sagai meda dreti laivi yani ki na salatu cala se na domo kecega ni veirawai me kauti keda ki na sala vakatani, sa dodonu me dui tiko ga na noda ivakadinadina. Se ko se qai yabaki 12 se sa yabaki 112—se ena kedrau tadrua—ni cava ga sa rawa mo kila ga vakai iko sa dina sara na kosipeli i Jisu Karisito. Wilika na iVola i Momani. Tugana na kena ivakavuvuli. Kerea vua na Tamada Vakalomalagi ke ra sa ka dina. Sa tu vei keda na kena yalayala o ya “mo dou sa kerea ena yalodina ena lomamudou taucoko ka vakabauta na Karisito, e na vakatakila ko Koya e na kaukauwa ni Yalo Tabu ni sa dina.”9
Ni gauna eda sa kila ni dina na iVola i Momani, ka kila talega ni sa parofita dina o Josefa Simici ka raica dina na Kalou na Tamada Tawamudu kei na Luvena, o Jisu Karisito. Sa salamuria mai ni kosipeli sa vakalesuimai ena iotioti ni gauna oqo vei Josefa Simici—oka kina na kedrau vakalesuimai na Matabete i Eroni kei na Matabete i Melikiseteki.
Ni sa dua na noda ivakadinadina, sa qai noda itavi meda na wasea sara ga yani ena gauna vata oya na ivakadinadina oqori vei ira eso. E vuqa vei kemuni na veitacini ko ni sa kaulotu oti e vuravura taucoko. E vuqa vei kemuni na cauravou ko ni na laki kaulotu yani. Ni vakarautaki kemuni ki na madigi oqo. Ni vakadeitaka mo ni sa kilikili ki na veiqaravi oqo.
Kevaka eda sa vakarautaki keda meda wasea na kosipeli, eda sa qai vakarau meda ciqoma na ivakasala nei Apositolo Pita, ni a vakarota, “Mo dou vakarau tiko mo dou tukuna vua na tamata yadua sa tarogi kemudou, na vu ni nuinui sa tu e na lomamudou.”10
Ena yaco mai na madigi ki na noda bula taucoko meda wasea kina na noda vakabauta, e dina ga ni da sega ni kila na gauna eda kacivi kina meda na vakayacora. A yaco vei au oqo ena 1957 niu a cakacaka tiko ena dua na kabani ni tabaivola ka tukuni meu gole i Dallas, mai Texas, ka vakatokai tu me “siti ni veimatalotu,” meu laki vosa ena dua na soqoni vakabisinisi. Ni oti mai na soqoni o ya, au a vodo basi wavoki sara meu sarava na siti oqo. Ni keimami sivita na veivalenilotu eso, a kaya mai o draiva, “Ena imawi na lotu Waisele,” se “Ena imatau oqori na valenilotu ni Katolika.”
Keimami a sivita sara e dua na valenilotu buloko damudamu e toka e delana, ka kaya sara mai o draiva, “Oqori na nodra valenilotu na Momani.” A voqa cake mai e dua na domo ni marama mai muri, “Draiva, e rawa ni o tukuna mada mai eso na ka baleti ira na Momani?”
A vakeleya sara o draiva e bati ni gaunisala na basi, a vuki mai ka kaya, “Kemuni, na ka ga au kila baleti ira na Momani o ya ni ra dau soqoni tiko ena valenilotu buloko damudamu o ya. E dua beka eke e kila tiko eso na ka baleti ira na Momani?”
Au a waraka me dua me vosa mai. Au a via raica e matadra yadudua na ivakatakilakila mera kila e dua na ka, me ra na vosa. E sega. Au sa kila kina ni sa na vakatau sara ga vei au me vaka a tukuna o Apositolo Pita “mo dou vakarau tiko mo dou tukuna vua na tamata yadua sa tarogi kemudou, na vu ni nuinui sa tu e na lomamudou.” Au sa qai kila kina na dina ni ivosavosa oqo “Ni sa yaco mai na gauna ni vakatulewa, sa tasevu makawa na gauna ni vakavakarau.”
Ena loma ni 15 na miniti vakacaca a tarava, a noqu madigi meu wasea vei ira ena basi o ya na noqu ivakadinadina baleta na Lotu kei na noda vakabauta. Au a vakavinavinakataka na noqu ivakadinadina kau a tu vakarau meu wasea.
Sa noqu masu mai na vu ni yaloqu kei na lomaqu taucoko ni oi keda kece eda sa lewena na matabete meda na doka na matabete oqo ka dina ki na kena veidinadinati a vakayacori ena gauna a vakatikori kina vei keda. E vuqa vei keda eda sa lewe ni matabete ni Kalou eda kila tu na veika sa vakabauta tiko o koya. Meda sa qai dau yaloqaqa tikoga ka tu vakarau meda tutaka na veika eda sa vakabauta, kevaka meda sa qai tu taudua ga ena veigauna eso, meda sa qai vakayacora ena yaloqaqa, ka vaqaqacotaki ni da sa kila ni ka dina na noda sa sega ni tu taudua ga ena gauna eda sa tu vata kina kei na Tamada Vakalomalagi.
Ni da vakasamataka na isolisoli cecere sa soli tu oqo vei keda—“raica na kaukauwa ni ilesilesi vakabete sa kaukauwa ga vakalomalagi”—me sa qai yaco na noda yalodina me viribaita ka taqomaka ka kilikili kaya ki na kena yalayala cecere. Meda sa qai muria ga na ivakasala ni iVakabula vei keda, ka tiko ena ika 3 ni Nifai: “Ia mo dou dulaka cake na nomudou rarama me cilavi vuravura. Raica sai au ga na rarama mo dou dulaka cake—me vaka dou sa raica niu kitaka.”11
Meda sa qai gumatua cake ena muria na rarama o ya ka dulaka cake mera raica na kai vuravura ka sa noqu masu ka veivakalougatataki vei kemuni taucoko ko ni rogoca rawa na domoqu, ena yaca i Jisu Karisito, emeni.
Show References
-
1. David Brooks, “If It Feels Right … ,” New York Times, Sept. 12, 2011, nytimes.com.
-
2. Alfred, Lord Tennyson, “Sir Galahad,” ena Poems of the English Race, sel. Raymond Macdonald Alden (1921), 296.
-
3. Raica na 1 Nifai 8:26–28.
-
4. Ezra Taft Benson, “In His Steps” (Church Educational System fireside, Feb. 8, 1987); raica talega na “In His Steps,” ena 1979 Devotional Speeches of the Year: BYU Devotional and Fireside Addresses (1980), 59.
-
5. Gordon B. Hinckley, “Personal Worthiness to Exercise the Priesthood,” Liahona, July 2002, 60.
-
6. Aisea 1:18.
-
7. Jeremaia 31:34.
-
8. Maciu 6:24.
-
9. Moronai 10:4.
-
10. 1 Pita 3:15.
-
11. 3 Nifai 18:24.


text: 1Kakua ni vosataka vakaukauwa e dua na qase ia mo vosa ga vakamalua vua me vaka vua na tamamu. Okati ira na cauravou me vaka era tacimu, 2kei ira na yalewa qase me vaka era tinamu kei ira na gone yalewa me vaka era ganemu e na yalo savasava sara. 3Vakaraici ira vinaka na yalewa era sa yada dina. 4Ia ke dua na yada e sa vakaluveni se so na makubuna, e dodonu me ra vulica mada e liu na luvena kei na makubuna me ra cakava na nodra i tavi vakalotu ki na nodra vuvale ka sauma lesu na nodra dinau vei ira era susugi ira. Ni sa ka vinaka vua na Kalou. 5Na yalewa e yada dina sa i koya sa tiko taudua voli ga ka sa sega e qaravi koya. Sa vakanuinui ga vua na Kalou ka vakayagataka na nona gauna kece, na siga kei na bogi e na masu kei na kere veivuke. 6Ia na yada sa dau guta na marau sa mate ga ni sa bula voli. 7Dau vakarota na veika oqo me ra kua ni vakalewai kina na yada. 8Ia ke dua e sega ni qaravi ira na wekana, vakauasivi vei ira na nona lewe ni vuvale, sa cakitaka na vakabauta ka sa ca vakalevu cake mai vua e dua ka sega ni vakabauta. 9Me kakua ni volai e na kedra i vola na yada e dua na yada e sa bera ni yacova na yabaki onosagavulu. E dodonu me yalodina ka me a sa vakawati ga vakadua; 10me rogo e na nona cakacaka vinaka me vaka e dua na yalewa sa susugi ira vakavinaka na luvena, me dau dolava na nona vale vei ira na vulagi, savata na yavadra na tamata ni Kalou, vukei ira na leqa ka soli koya ki na vei cakacaka vinaka kece ga. 11Kakua ni vakacuruma na yacadra na yada gone ki na i vola. E baleta ni gauna e na gole tani kina na lomadra mai vei Karisito, era na via vakawati tale; 12ia era na qai vakalewai e na vuku ni nodra voroka na nodra vosa ni yalayala taumada. 13Era na dauveilakoyaki tale ga ki na veivale ka yaco kina me ra vucesa; sega ni vucesa wale ga, era na dauvakaucaca, dauvakavuca ka vosataka na veika tawa kilikili. 14E vinaka cake vei au me ra vakawati na yada gone, me ra vakaluveni ka qarava na nodra vuvale, me kakua ni solia kina vua na meca e dua na gauna me vosa vakaeacataki keda kina. 15E so na yada era sa vuki tani oti ka muri Setani. 16Ia ke so na yalewa vakabauta e tiko e so na wekana yada e na nona vuvale e dodonu me qaravi ira ga ko koya. Me kakua ni vakacolata kina na lotu, ka me rawa ni qaravi ira kina era sa yada dina. 17Ko ira na qase era qarava vinaka na nodra cakacaka e yaga ni vakasamataki me vakaruataki na nodra i votavota vakauasivi ko ira era cakacaka vakaukauwa e na vunau kei na veivakatavulici. 18Ni sa kaya na i Vola Tabu, “Mo kakua ni vesuka na gusu ni bulumakau ni butu raisi tiko” sa dodonu vaka kina me “Soli vua na tamata cakacaka na kena i sau dodonu.” 19Kakua ni vakadinata na ka e beitaki kina e dua na qase ni lotu vakavo ga ke sa rua se tolu na kena i vakadinadina e ratou sa tiko. 20Vunauci ira era cala e na matadra na tamata me ra rere kina na kena vo. 21Au sa vakaroti iko oqo e na mata ni Kalou kei Jisu Karisito kei ira na agilosi digitaki mo muria na veivakaro oqo, me dodonu na nomu lewa ka kakua ni veitotaki. 22Kakua ni vakusakusataka na nona tabaki e dua me la'ki veiqaravi kina e na cakacaka ni Turaga se vakaitavi e na nona ca e dua na tamata; mo maroroi iko mo savasava. 23Kakua ni gunu wai dranu tiko ga; gunuva vakalailai na waini me baleta na ketemu kei na veimate sa dau tauvi iko vakawasoma. 24Sa kune votu na nodra i valavala ca e so na tamata ka sa kauti ira ki na veilewai, ia na nodra i valavala ca e so e na qai kune vakamalua e muri. 25Sa vaka tale ga kina na kena kune votu na cakacaka vinaka; ia kevaka sara mada ga e sega, e na sega ni rawa ni vunitaki me tawa mudu.


text: 1A cava tale beka me da qai kaya? Me da ia tiko ga na i valavala ca me tubu vakalevu kina na loloma soli wale ni Kalou? 2E sega sara! E na rawa vakacava vei keda e da sa mate tu ki ua i valavala ca me da sa kitaka tiko ga na i valavala ca? 3Ko ni sega beka ni kila ni ko i keda kece e da sa papitaisotaki vei Jisu Karisito e da sa papitaisotaki me da duavata kei koya e na nona mate? 4O koya gona oya e na noda papitaiso eda sa bulu vata kaya ka vakaivotavota vata kaya e na nona mate, ka me vaka ni a sa vakaturi cake mai na mate na Karisito e na kaukauwa levu nei Tamana, me da sa bula vaka tale ga kina ko i keda e na dua na bula vou. 5Ka ni kevaka e da sa duavata kaya e na mate e a mate kina, e da na duavata tale ga e na tucake tale me vaka na nona tucake tale. 6Ni da sa kila na ka oqo: na noda i tovo ni bula makawa sa vakamatei vata kei Karisito e na nona kauveilatai, me vakarusai kina na bula ni valavala ca, ka me da kakua tale ni bobula tiko ki na i valavala ca. 7Ka ni sa mate e dua na tamata sa sereki mai na kaukauwa ni valavala ca. 8Kevaka e da sa mate vata kei Karisito e da vakabauta ni da na bula vata kaya tale ga. 9Ni da sa kila ni a sa vakaturi cake tale mai na mate na Karisito ka sa na sega tale ni mate rawa, ka ni sa sega tale ni rawai koya rawa na kaukauwa ni mate. 10O koya gona koya e na vuku ni nona mate sa sega tale kina ni kaukauwa vua na i valavala ca; ia oqo ni sa bula, sa bula vata tiko kei na Kalou. 11Me vaka tale ga koya na nomuni vakasamataki kemuni, mo ni sa okati kemuni sara mo ni sa mate ki na i valavala ca ka bula vua na Kalou e na nomuni tu vata kei Karisito Jisu! 12Me sa kakua tale ni vakatulewa tiko e yagomuni na i valavala ca, mo ni kua ni muria tiko kina na gagadre ca ni yagomuni. 13Ni kua tale ga ni solia e dua na tiki ni yagomuni ki na i valavala ca, me caka kina na ka ca. Ia mo ni soli kemuni ga vua na Kalou me vaka na tamata sa kau mai na mate ki na bula, ka mo ni solia na nomuni bula taucoko vua na Kalou me caka kina na veika vinaka. 14Ni sa sega ni dodonu me lewai kemuni tale na i valavala ca, ni ko ni sa sega ni tiko e na ruku ni Lawa i Mosese, ia e na ruku ga ni loloma soli wale ni Kalou. 15Ia sa na qai vakaevei? Me da sa i valavala ca tiko beka ga ni da sa sega ni tiko e na ruku ni Lawa, ka da sa tiko ga e na ruku ni loloma soli wale ni Kalou? E sega sara! 16Ko ni sega li ni kila ni kevaka ko ni sa soli kemuni mo ni vakarorogo vua e dua na tamata, ko ni sa yaco mo ni nona bobula na tamata oya? O koya gona oya kevaka ko ni sa soli kemuni ki na i valavala ca sa na kena i tinitini na mate, ia kevaka ko ni sa soli kemuni vua na Kalou sa na vakadonui kemuni ko koya. 17Ia me vakavinavinakataki mada ga na Kalou! Ka ni ko ni a bobula tu e liu ki na i valavala ca; ia e na dua na gauna sa qai yaco mo ni muria e na yalomuni taucoko na i vakarau ni vakavuvuli ko ni sa vakatavulici kina. 18Ko ni sa sereki mai na kaukauwa ni valavala ca, ka sa yaco mo ni bobula ki na i valavala dodonu. 19Au vosa tiko oqo e na vosa ga e da dau vakayagataka e na veisiga e na vuku ni malumalumu vakatamata e sa tiko vei kemuni. Me vaka ga ko ni a dau solia na veitikimuni taucoko me ra bobula ki na veika dukadukali ka ca me caka kina na veinaki ca kece ga, mo ni sa solia taucoko vaka tale ga e na gauna oqo na veitikimuni taucoko me ra sa bobula ki na valavala dodonu me caka kina na veinaki savasava. 20E na gauna ko ni a sa bobula tu kina ki na i valavala ca ko ni a sega ni bobula tu ki na i valavala dodonu. 21Ia a veika vinaka cava sara mada ko ni sa rawata mai na nomuni cakava na veitovo ko ni sa mai maduataka tiko oqo? Na i tinitini ni veika kece ga koya na mate! 22Ia oqo ko ni sa qai sereki mai na kaukauwa ni valavala ca ka sa yaco mo ni nona bobula na Kalou; a kena yaga vei kemuni sa i koya na bula sa soli vakatabakidua vua na Kalou ka sa kena i tinitini na bula tawa mudu. 23Ni sa i sau ni valavala ca na mate, ia sa i solisoli wale ga ni Kalou na bula tawa mudu, e na vuku i Jisu Karisito na noda Turaga.


text: 1Au sa vakaroti iko e na mata ni Kalou kei Jisu Karisito o koya e na veilewaitaki ira na bula kei ira na mate, me baleta na nona lako mai kei na nona matanitu. 2Au vakarota mo vunautaka na vosa ni Kalou ka gumatua sara e na gauna kece ga, e na gauna vinaka kei na gauna ca. Vakaraitaka na ka e cala, vakadodonutaki ira na cala, vakayaloqaqataki ira me ra cakava na ka e dodonu ka veivakavulici e na yalo vosota sara. 3E na yaco mai na gauna era na bese kina na tamata ni rogoca na i vakavuvuli vinaka, era sa na muria ga na nodra gagadre. Ia era na tauri ira ga na qasenivuli e na veidonui kei na ka era gadreva. 4E ra na sogota na daligadra ki na i vakavuvuli dina, ka goleva na veitukutuku wale. 5Ia ko iko mo yalomatua e na gauna kece ga, ka vosota na veika dredre. Mo vakayacora na cakacaka vakadauveivakalotutaki ka vakayacora vinaka sara na nomu i tavi me vaka e dua na tamata ni Kalou. 6Ia ko i au, sa voleka mai na gauna me vakacabori kina na noqu bula e na i cabocabo ni soro, ka sa voleka sara na gauna me'u biuta kina vakadua na bula oqo. 7Au sa vala oti e na i valu vinaka, au sa vakacavara vinaka na veitaucici, ka'u sa maroroya na vakabauta. 8Ia sa vo ga me'u taura na i cocovi ni yalosavasava e na solia vei au na Turaga, na turaganilewa dodonu e na siga ko ya. E sega ni ko i au taudua ga; ia vei ira kece era sa namaka na nona lako tale mai. 9Tovolea sara mo lesu totolo mai vei au, 10baleta ni sa biuti au ko Timasa ni sa taleitaka vakalevu na vuravura oqo, ka sa lako yani ki Cesalonaika. Sa lako ko Kirisiki ki Kalatia ka lako ko Taito ki Talimetia. 11E sa tiko taudua voli ga kei au ko Luke. Kauti Marika mo drau lako vata mai vei au. 12Au sa talai Tikiko ki Efeso. 13Ni ko sa lako mai kauta mai na kote au a biuta tu yani vei Karipo mai Tiroa. Kauta mai na veivola e so, vakauasivi na i vola kuli ni sipi. 14Sa vakayacora vei au e vuqa sara na ka ca ko Alekisada na matai ni kaukamea. Me na sauma vua na Turaga na ka sa cakava. 15Qarauni iko vinaka mai vua, baleta ni sa saqata sara vakaukauwa na neitou i tukutuku. 16E na i matai ni noqu veilewai, a sega sara ni dua e bau tokoni au, ia era sa laivi au, kece sara. Au masulaka me ra kua ni beitaki kina. 17Ia sa tu e tikiqu na Turaga ka vakaukauwataki au, me'u vunautaka rawa kina na i tukutuku vinaka vei ira kece na kai matanitu tani me ra rogoca, au sa vakabulai tale ga mai na gusu ni laione. 18E na vakabulai au na Turaga mai na veika ca kece ga ka maroroi au me'u bula yani ki na nona matanitu vakalomalagi. Me ia vua na vakarokoroko ka sega ni mudu. Emeni. 19Au sa loloma yani vei Pirisila kei Akuila, ka vaka kina ki na vuvale i Onisiforo. 20E sa tiko ga mai Korinica ko Erasito, ia au sa biuti Tirofimo tu yani mai Milito ni sa tauvimate. 21Tovolea mo lako mai ni sa bera na vula i batabata. E ratou sa loloma tu yani ko Ufolo, Putena, Laino, Kilotia kei ira kece ga na veiwekani. 22Me tiko vata kei na yalomu na Turaga. Me sobuti kemuni kece na loloma.


text: 1“Mo vola oqo vua na agilosi ni soqosoqo lewe ni lotu mai Efeso ka kaya: “Oqo na i tukutuku i koya sa taura tu e ligana i matau na kalokalo e vitu, o koya sa lako voli e na kedratou maliwa na i tutu ni cina koula e vitu. 2Au sa kila na veika ko sa cakava, au sa kila na kaukauwa ni nomu cakacaka, kei na nomu dau vosota. Au sa kila tale ga na nomu sega ni vosoti ira na tamata ca. Ia ko sa vakatovolei ira era sa kaya ni ra sa i apositolo, ka ra sega ni apositolo. Ko sa kunei ira ni ra sa lasulasu ga. 3Au kila ni ko sa colata na veika oqo e na yalo vosota ka tu dei tiko e na vukuqu; ko sega tale ga ni datuvu mai. 4Ia na ka ga oqo au cata vei iko: ko sa sega ni lomani au e daidai me vaka e liu. 5Mo vakasamataka mada na i tovo ni nomu loloma e liu kei na nomu sa yawa tani sara mai kina e na gauna oqo; mo veivutuni sara ka kitaka na ka ko a dau kitaka e liu. Kevaka e sega, au na lako yani vei iko ka kauta tani na nomu i tutu ni cina mai na kena i tikotiko, vakavo ga kevaka ko veivutuni. 6Ia na ka vinaka ga ka tu vei iko oqo: ko sa cata na nodra i vakarau na i tokani i Nikola, me vaka ka'u sa cata. 7“O koya sa vakadaligana, me rogoca sara na ka sa tukuna na Yalo Tabu vei ira na veisoqosoqo lewe ni lotu! “Vei koya sa qaqa au na solia vua me kania na vua ni kau ni bula sa tu e na loma ni Parataisi ni Kalou. 8“Mo vola tale ga oqo vua na agilosi ni soqo vua na agilosi ni soqosoqo lewe ni lotu mai Simurina ka kaya: “Sa tukuna na veika oqo ko koya sa i matai ka i otioti sara tale ga, o koya ka a mate ka qai bula tale. 9Au sa kila na nomu vakararawataki kei na nomu dravudravua, ia ko sa vutuniyau ga vakayalo. Au sa kila na nodra vosa vakacataki iko ko ira era kaya ni ra Jiu, ia ka ra sega ni Jiu, era sa i vavakoso i Setani. 10Kakua ni rerevaka na veika ko na vakarau sota kaya. Raica, sa vakarau me na biuti ira e so vei kemuni ki na vale ni veivesu na Tevoro, mo ni vakatovolei kina. Ko ni na vakararawataki me tini na siga. Mo ni yalo dina tiko ka yacova sara na mate, ka'u na qai solia vei kemuni na i sala ni bula. 11“O koya sa vakadaligana, me rogoca sara na ka sa tukuna na Yalo Tabu vei ira na veisoqosoqo lewe ni lotu! “O koya e na qaqa e na sega ni vakacacani koya na i karua ni mate. 12“Mo vola tale ga oqo vua na agilosi ni soqosoqo lewe ni lotu mai Perikamo ka kaya: “Sa tukuna na veika oqo ko koya sa tu vua na i seleiwau gata batirua. 13Au sa kila na vanua ko tiko kina. Sa tiko tale ga e keri na i tikotiko cecere i Setani. Ia ko sa yalodina tiko vei au ka sega ni cakitaka na nomu vakabauti au e na gauna sara mada ga e a vakamatei kina ko Anitipasa na noqu i vakadinadina yalo dina e na kemuni maliwa, e na vanua e vaka i tikotiko kina ko Setani. 14Ia e tiko e vica na nomu cala. E tiko vei kemuni e keri e so era muria tiko na i vakavuvuli i Pelami, ko koya ka a vakavulici Pelaki me vakacalai ira na luve i Isireli, me ra kania na kakana e sa vakacabori oti ki vei ira na matakau ceuceu, ka ia tale ga na veidauci. 15Sa tiko tale ga kei kemuni e so era muria tiko na i vakavuvuli i Nikola. 16Mo veivutuni sara. Ke sega, au na lako yani e na dua na gauna wale ga oqo ka valuti ira e na i seleiwau sa basika mai gusuqu. 17“O koya sa vakadaligana, me rogoca sara na ka sa tukuna na Yalo Tabu vei ira na veisoqosoqo lewe ni lotu! Ka'u na solia tale ga vua e dua na vatu vula sa volai kina e dua na yaca vou sa sega ni dua e kila, ko koya duadua ga sa soli vua. 18“Mo vola tale ga oqo vua na agilosi ni soqosoqo lewe ni lotu mai Caetira ka kaya: “Sa tukuna na veika oqo na Luve ni Kalou, o koya sa vaka na yameyame ni buka na yaloka ni matana ka sa vaka na parasa sa vakaririgi e na kena kuro na yavana. 19Au sa kila na nomu cakacaka, na nomu loloma na nomu yalodina, na nomu veiqaravi, na nomu yalo vosota kei na kena uasivi cake na nomu cakacaka e na gauna oqo mai na kena e liu. 20Ia sa i koya oqo na ka au cata vei iko: oya ni ko vosota tiko na yalewa ko Jesepeli, o koya ka vakatokai koya me parofita, ka sa vakatavulici ira ka lawakitaki ira tiko na noqu tamata me ra ia na veidauci, ka kania na kakana e sa vakacabori oti ki vei ira na matakau. 21Au a sa solia vua na gauna me veivutuni kina, ia sa bese ni veivutunitaka na nona i tovo vakasisila. 22Raica, au na kolotaki koya kei ira era daubutako kaya ki na dua na i davodavo ni tauvimate, ka ra na vakararawataki vakalevu sara kina, vakavo ga kevaka era veivutunitaka na veika vakasisila era a kitaka vata kei koya. 23Au na vakamatei ira tale ga na luvena. Era na kila kina na veisoqosoqo lewe ni lotu kece ga ni sa i au ka'u sa dau dikeva na vakasama kei na loma ni tamata ka'u na sauma vei ira yadudua na i sau e veiganiti kei na nodra cakacaka. 24“Ia vei kemuni na kena vo mai Caetira, ko ni sega ni vakabauta na i vakavuvuli ca koya, ko ni sega ni kila na ka era vakatoka e so me ʻveika vuni titobu i Setani.ʼ Au sa kaya vei kemuni oqo ni'u na sega ni vakataqara vei kemuni e dua tale na i colacola; 25ia mo ni taura dei ga na ka sa tu vei kemuni me yacova na noqu lako yani. 26O koya sa qaqa ka taura dei tiko na noqu cakacaka me yacova na i vakataotioti, au na solia vua na kaukauwa me lewa na veimatanitu, 27me vaka na kaukauwa sa solia mai vei au ko Tamaqu. E na lewai ira ko koya e na i titoko kaukamea ka na vorolaki ira me vaka sa vakavurumemeataki na kuro qele, 28ka'u na solia tale ga vua na kalokalo i volasiga. 29“O koya sa vakadaligana, me rogoca sara na ka sa tukuna na Yalo Tabu vei ira na veisoqosoqo lewe ni lotu!


text:
E rawa vakacava niu taukena na Bula Tawa Mudu?
Taro: E rawa vakacava niu taukena na Bula Tawa Mudu?
Sau ni taro: Nai Vola Tabu e vakamatatataka vakavinaka na gaunisala kin a bula tawa mudu. Matai ni sa I valavala ca ko ira na tamata kecega ka ra sega ni yacova na ka e vakarokorokotaki kina na Kalou. (Roma 3:23) E da vakayacora na veika e sega ni marautaka na Kalou, ka dodonu sara ga me da totogitaki me vaka ni noda Kalou. Ni sa kena i sau ni valavala ca na mate, ia nai solisoli walega ni Kalou na Bula Tawa Mudu ena vukui Jisu Karisito na noda Turaga (Roma 6:23).
Ia o koya sa sega ni cakava e dua na ka ca, a sa sega (Joni 1:1,14) ni kune ena gusuna na veivakaisini (1 Pita 2:22). A sa Kalou ko koya na Vosa. A sa yaco me tamata ko koya na Vosa ka tiko vata kei keda, ka mai mate me saumi kina na nodai valavala ca (Roma5:8). e vakaraitaka na Kalou na nona loloma vei keda ni sa mate na Karisito me nodai sosomi ni da sa tamata i valavala ca (Joni 19:31-42).A mai mate ena kauveilatai na Karisito me bokoci kina na nodai valavalaca(2 Corinthan 5:21). O koya sa sega vua na cala sa qisia ko koya mei soro no nodai valavala ca me vakayacori kina vei keda na veivakadonui ni Kalou e na vukuna(1 Corinthan 15:1-4). Niu sa tukuna taumada vei kemudou na ka kau a rawata, ni sa mate na Karisito e na vuku ni nodai valavala ca me vaka mai Vola Tabu (1 Pita 1:3).
Ni sa bulu talega ka ni sat u cake talega e nai katolu ni siga me vaka nai Vola Tabu (Acti 3:19). E na vakabauta duadua ga e dodonu me da veisautaka na I tovo ni noda vakasama se nanuma baleta na Karisito. Se o cei o koya, na cava e cakava kei na vuna me rawa kina na bula. Kevaka e da vakabauti koya, vakabauta na nona mate ena kauveilatai me bokoci kina na noda i valavala ca, eda na taura nai nuinui ni bula tawa mudu. Ni sa lomani ira na kai vuravura vakaoqo na Kalou me solia kina na luvena e dua bau gas a vakatubura, me kakua kina ni rusa ko ira yadua sa vakabauti koya me ra rawata ga na Bula Tawa Mudu (Joni 3:16). Kevaka ko vakatusa ena gusumu ni ko Jisu e Kalou ka vakabauta ena vu ni yalomu ni Kalou a tucake tale main a mate, ko na vakabulai (Roma 10:9). Na vakabauta taudua enai otioti ni cakacaka ni Karisito ena kauveilatai sai koya ga oqo na gaunisala kin a Bula Tawa Mudu. Ni loloma duadua ga eda vakabulai kina ena vuku ni vakabauta ka sega ena vukumu, oqo nai solisoli ni Kalou sega ena vuku ni cakacaka, ka sega kina ni dodonu me dua e dokadoka (Efeso 2:8-9).
Kevaka ko vinakata mo soli iko vei Jisu Karisito me nomui vakabula oqo e dua na masu. Nanuma ni ko sa cavuta na masu oqo se dua tale na masu ena sega ni vakabulai iko. Ena nomu vakabauta duadua ga na Karisito ka rawa ni vakabulai iko mai nai valavala ca. Na masu oqo ena vakatusa vua na Kalou na nomu vakabauti koya ka vakavinavinaka vua ena nona vakarautaka na nomu vakabulai. Turaga kemuni kila niu tamata i valavala ca vei kemuni ka dodonu ga mo ni cudruvi au. Ia e taura ko Jisu Karisito nai colacola ka dodonu meu cola, ena vuku ni vakabauti koya duadua ga au vakabulai kina. Au biuta na noqu vakabauta vei kemuni meu bula kina. Vinaka vakalevu ena nomuni loloma kei na veivosoti kei nai loloma ni Bula Tama Mudu. Emeni!
Sa tiko li na nomu digidigi vua na Karisito ka vu mai na ka ko wilika eke? Ke io yalo vinaka curu “Au ciqoma Christ nikua”.
E rawa vakacava niu taukena na Bula Tawa Mudu?


text: 1Kemuni na veiwekani, ko ni kila vinaka vakai kemuni ni a sega ni maumau wale na neitou a la'ki tiko e na kemuni maliwa. 2Ko ni sa kila na neitou a vakararawataki ka vakamaduataki sara mai Filipai, ni sa bera ni keitou yaco yani vei kemuni. E dina ga ni a levu sara na veivorati, ia e a vakayaloqaqataki keitou na noda Kalou me keitou tukuna vei kemuni na nona i Tukutuku Vinaka. 3E a sega ni caka na neitou veisureti e na dela ni veivakacalai, se e na dua na i naki duka se e na veivakaisini. 4Ia keitou sa dau vunau ga me vaka sa vinakata na Kalou, ka ni sa nanuma ko koya ni sa ganiti keitou me keitou kauta na i Tukutuku Vinaka. Keitou sega gona kina ni saga me ra vinakati keitou kina na tamata, na Kalou ga, o koya sa dau vakatovolea na i naki ni lomada. 5Ni ko ni sa kila ni keitou a sega ni lako yani vei kemuni e na vosa ni veicavilaki wale ga, ka sega tale ga ni tauca e dua na vosa me ubia na yalo kocokoco. Sa neitou i vakadinadina kina na Kalou. 6Keitou a sega tale ga ni qara me ra dokai keitou kina na tamata, se ko i kemuni se ko ira na tani, e dina ga ni a rawa me keitou vakacolati kemuni e na vuqa na ka, ni keitou sa i apositolo i Karisito. 7Ia keitou a dau yalo vinaka ga e na kemuni maliwa me vaka e dua na dauveimei vei ira na gone e susugi ira tiko. 8O koya gona oya e na levu ni neitou taleitaki kemuni keitou a sega ni via solia wale ga kina vei kemuni na i Tukutuku Vinaka ni Kalou, ia keitou a solia sara tale ga na neitou bula; ka ni ko ni sa rui ka lomani dina vei keitou. 9Ko ni na nanuma tiko na veiwekani na neitou cakacaka kei na neitou oga. Keitou a dau cakacaka e na siga kei na bogi me keitou kakua kina ni vakaicolacolataka e dua vei kemuni e na gauna keitou vunautaka tiko kina vei kemuni na i Tukutuku Vinaka ni Kalou. 10Ko ni sa i vakadinadina vata kei na Kalou e na kena savasava, dodonu ka tawa cala na neitou i vakarau e na kemuni maliwa na vakabauta. 11Me vaka ko ni kila ni keitou a vaka na tama vei ira na luvena e na neitou a tuberi kemuni yadudua, 12ka vakacegui kemuni ka vakauqeti kemuni mo ni vakarautaka na i vakarau ni bula sa kilikili vua na Kalou, o koya sa kacivi kemuni tiko ki na nona matanitu lagilagi. 13Keitou dau vakavinavinaka tale tiko ga vua na Kalou e na vuku ni nomuni a ciqoma na vosa ni Kalou ko ni rogoca mai vei keitou. Ko ni a sega ni vakabauta me vaka e a vosa ga ni tamata, ia me vaka ga e vosa ni Kalou. Io e vosa dina ga ni Kalou na vosa koya, ka sa i koya sa cakacaka tiko vei kemuni sa vakabauta. 14Sa mani yaco vei kemuni na wekaqu na ka e a yaco vei ira na veisoqosoqo lewe ni lotu ni Kalou mai Jutia, ko ira era sa nei Karisito Jisu; ko ni sa sota kei na veika rarawa mai vei ira na wekamuni me vaka era a sota kaya mai vei ira na Jiu ko ira koya. 15Sa i ira era a vakamatea na Turaga ko Jisu Karisito kei ira tale ga na parofita; ka sa i ira tale ga era a vakacacani keitou. A ra sa sega ni vinaka vua na Kalou, ka ra sa veicati tale ga kei ira na tamata kece ga! 16Era a tovolea tale ga me ra tarova na neitou vunau vei ira na kai matanitu tani, me ra vakabulai kina. Ia e na nodra kitaka koya era sa qai vakacavara vakavinaka sara kina na i valavala ca era a kitaka tiko mai. Ia oqo sa qai yacovi ira sara na cudru ni Kalou! 17Ia ko i kemuni na veiwekani, e dina ga ni keitou a takali vakalekaleka, mai na matamuni, ia keitou a sega sara ni guilecavi kemuni. Sa dua tani na neitou dau nanumi kemuni kei na neitou dau gadreva me da veirai mata tale! 18Keitou sa gadreva sara vakalevu me keitou lesu yani vei kemuni. Ko i au mada ga, ko Paula, au a tovolea vakavica me'u lesu yani vei kemuni, ia e a vakataotaka na neitou i lakolako ko Setani. 19Ia sa i kemuni ga—sega ni dua tale na neitou i nuinui, neitou i sakisaki ka vu ni neitou vakacibicibitaka na noda qaqa e na mata ni noda Turaga ko Jisu e na nona lako mai. 20Sa i kemuni ga na neitou lagilagi kei na neitou vu ni reki.


text: 1Sa qai biuta na vanua koya ko Jisu ka lako ki na nona koro, ka ratou sa muri koya na nona tisaipeli. 2Ia e na Siga ni Vakacecegu, sa qai tekivu veivakatavulici e na valenilotu ko koya, ka ra sa kurabui kina na lewe vuqa era rogoci koya, ka kaya, “E kauta mai vei ko koya na ka kece oqo? Na mataqali vuku vakacava mada sa soli oqo vua, me cakava rawa kina e ligana na veicakacaka mana vakaoqo? 3E sega li ni ko koya oqo na matai, na luve i Meri, ka tuakadratou ko Jemesa kei Josese, kei Juta, kei Saimoni; ka sega li ni ratou ganena na goneyalewa ka ratou tiko vata oqo kei keda?” A ra sa levaci koya vakalevu ka sega ni via vakabauti koya. 4Sa qai kaya vei ira ko Jisu, “Sa dokai na parofita e na veivanua kece ga vakavo ga e na nona vanua, se vei ira na nona lewe ni mataqali, se e na nona vale.” 5Sa mani sega ni cakava rawa kina e dua na cakacaka mana e kea ko koya; e a tarai ira ga e lewe vica na tamata tauvimate, ka vakabulai ira. 6Sa kurabui sara ko koya e na nodra sega ni vakabauta. A sa veilakoyaki voli e na veikoro e kea ko Jisu ka veivakatavulici tiko. 7Sa qai kacivi iratou vata na lewe tinikarua ki vua, ka tekivu talai iratou yayarua yani, ka solia vei iratou na kaukauwa me ratou vakasavi ira kina na yalovelavela. 8E a vakaroti iratou me ratou kakua ni kauta e dua na ka me baleta na nodratou i lakolako, na nodratou i titoko ga; me kakua na kakana, kakua na taga ni vaqa, kakua na i lavo e na nodratou beleti; 9ia, me ratou vakaivava ga, ka kakua ni tokara e rua na sote. 10Sa qai kaya tale vei iratou ko koya, “E na vanua dou sa vakacurumi kina ki na dua na vale, dou tiko ga e na vale koya me yacova ni dou sa biuta na vanua koya. 11Ia kevaka e dua na vanua era sega ni vakacegui kemudou, ka ra bese ni rogoci kemudou, ni dou sa lako tani mai kina, dou taviraka laivi na kuvu ni qele mai na yavamudou me na i vakadinadina baleti ira.” 12E ratou sa mani lako ka vunautaka me ra veivutuni na tamata. 13E ratou a vakasava tale ga e vuqa na tevoro, ka ratou wali ira e na waiwai e lewe vuqa na tauvimate ka vakabulai ira. 14A sa la'ki rogoca na veika oqo ko Eroti na tui, ni sa tete vakalevu sara na i rogorogo kei Jisu. Era sa kaya e so, “Sa vakaturi cake tale mai na mate ko Joni na Dauveipapitaisotaki; sa i koya ga ka sa cakava kina na veika mana oqo ko koya” 15Ia, era kaya e so, “Oqo ko Ilaija” Era sa qai kaya e so tale, “O koya e dua na parofita, me vakataki ira na parofita e liu .” 16Ia ni sa rogoca ko Eroti sa qai kaya, “Oqo ga ko Joni, o koya au a tamusuka na uluna, ka sa vakaturi cake tale.” 17Sa i Eroti ga oqo ka talatala yani me vesu ko Joni, ka biu ki na valeniveivesu e na vuku i Erotiasa, na wati i Filipi na tacina; ni sa tauri koya tiko me watina. 18E a kaya ko Joni vei Eroti, “Sa sega sara ni dodonu vei iko mo taura na wati tacimu me watimu” 19Ia sa cati Joni sara kina ko Erotiasa ka vinakata me vakamatei koya. Ia e a sega ga ni rawata, 20e na vuku i Eroti. E a rerevaki Joni ko Eroti ni kila tiko ni tamata dodonu ka yalosavasava ko koya, ka sa mani taqomaki koya voli ga kina. Sa dau taleitaka na vakarorogo vei Joni ko Eroti, e dina ga ni sa dau vakaleqai sara vakalevu na lomana e na gauna e dau rogoci koya kina. 21Ia, e a yaco mai e dua na siga me vakayacora rawa kina ko Erotiasa na nona i naki. E a vakarautaka ko Eroti e dua na magiti e na nona siga ni sucu, ka mani sureti ira kina na nona turaga veiliutaki, kei ira na turaganivalu, kei ira na turaga dokai mai Kalili. 22Sa qai curu mai na luve i Erotiasa yalewa ka meke, ka vakamarautaki Eroti vakalevu kei ira na nona vulagi. Sa qai kaya sara na tui vua na goneyalewa, “Kerea vei au na ka ga ko gadreva, au na solia vei iko” 23A bubului kina vua ko koya, ka kaya, “Na ka ga ko kerea vei au, au na solia vei iko, ke mani veimama sara mada ga ni noqu matanitu” 24A curu sara ki tautuba ka koya vei tinana, “Na cava beka me'u na kerea?” Sa qai kaya ko koya, “Na ulu i Joni na Dauniveipapitaisotaki” 25Sa qai lako sara vakatotolo ki vua na tui me kerekere, ka kaya, “Au vinakata mo ni solia sara ga mai vei au oqo na ulu i Joni na Dauveipapitaisotaki e na dua na dari.” 26A sa rarawa dina sara na tui; ia, e na vuku ga ni nona bubului kei na vukudra na nona vulagi, e a sega kina ni qai via bureitaka vua. 27Sa mani tala sara ko koya e dua na nona sotia yadra ka vakarota me kauta mai na ulu i Joni. A sa lako na yadra ki na valeniveivesu ka tamusuka na ulu i Joni, 28ka kauta e na dua na dari, ka solia vua na goneyalewa, ka sa lako na goneyalewa ka solia vei tinana. 29Ia ni ratou sa rogoca na tisaipeli i Joni na ka oqo e ratou sa qai lako ka kauta na yagona ka la'ki vakotora e na dua na i bulubulu. 30E ratou sa qai lesu tale vei Jisu na i apositolo, ka tukuna vua na veika e ratou a cakava ka vakatavuvulitaka. 31Ia ni ra sa rui lewe levu era lako tiko mai ka lako tani tale, ka sa sega na gauna e galala rawa me ratou bau kana kina, sa qai kaya vei iratou ko koya, “Dou lako mai vakatikitiki ki na dua na vanua lala, ka vakacegu mada vakalailai” 32E ratou sa mani vodo ki waqa ka lako vakatikitiki tani ki na dua na vanua lala. 33Ia era lewe vuqa era a raici iratou ni ratou sa lako tiko, ka ra kilai iratou sara; era sa qai lako mai na veikoro kece ga ka ra cici e vanua ka yaco sara ki na vanua koya ni ratou sa bera yani. 34Ia ni sa sobu yani ko Jisu sa raica e dua na i lala levu, ka sa tubu na nona lomani ira, ni ra sa vaka na sipi ka sega tu na kedra i vakatawa; ka sa vakatekivu me vakatavulici ira e na vuqa na ka. 35Ia ni sa kala na siga, e ratou sa qai lako yani vua na nona tisaipeli, ka kaya, “Oqo na vanua lala, ka sa kala na siga; 36mo ni sa vakatalai ira mada me ra lako ki na veitikotiko kei na veikoro voleka ka volia kina e so na ka me ra kania.” 37Ia e qai sauma vei iratou, ka kaya, “Dou solia ko i kemudou e so na ka me ra kania.” E ratou a qai kaya vua, “Me keitou sa laki voli madrai beka e na rua na drau na tiki ni siliva, ka mai vakani ira kina?” 38Sa qai kaya vei iratou ko koya, “E vica na i buli madrai e tiko vei kemudou? Dou la'ki raica mada” Ia ni ratou sa kila, e ratou sa qai kaya, “E lima na i buli madrai, ka rua na ika” 39Sa qai vakaroti ira kece ko koya me ra dabe vakaiwasewase e na veico drokadroka. 40Era sa mani tiko sobu vakai yatu, me yayadrau ka yayalimasagavulu. 41Sa qai taura ko koya na i buli madrai e lima kei na ika e rua, ka tacake ki lomalagi, ka vakavinavinakataka, ka dovia na madrai, ka solia vei iratou na tisaipeli me ratou tauca e matadra na tamata; a sa vota tale ga na ika e rua vei ira kece ga. 42Era sa kana kece sara ka mamau. 43E ratou sa qai vakatomika na i vovo ni madrai kei na ika ka sa sinai kina e tinikarua na sova. 44Era a lewe lima taucoko na udolu na tagane era kana kina. 45Sa qai vakaroti iratou sara na nona tisaipeli ko Jisu me ratou vodo ki waqa, ka liu ki tai kadua, ki Peciseita, ka me sa tei vakasukai ira mada na lewe vuqa ko koya. 46Ia ni ra sa veitalatala oti, sa qai lako cake ki na dua na delana me la'ki masu. 47Ia ni sa yakavi mai na vanua, sa tiko na waqa e na loma donu ni drano, ka tiko duadua ga ko koya e vanua. 48Ni rauta na maliwa ni tolu kei na ono e na mataka lailai, ni sa raica ko Jisu ni ratou sa mate e na voce na nona tisaipeli, me vaka ni saqati iratou tiko na cagi, sa qai lako vei iratou. A lako e na dela ni wai, ka lako sara me vaka e via lako siviti iratou. 49Ia ni ratou sa raici koya ni lako tiko e dela ni wai, e ratou nanuma ga ni sa dua na yalo ko koya, ka ratou sa qoqolou. 50E ratou a kidroa vakalevu ka ni ratou a raici koya kece. Ia e a qai vosa sara vei iratou ko Jisu, ka kaya, “Dou vakacegu! O i au ga oqo, dou dakua ni rere!” 51Ia ni sa vodo vei iratou ki waqa ko koya sa ruru sara na cagi. E ratou kurabui vakalevu sara, 52a vuna ni ratou a sega ni se vakasamataka rawa na i balebale dina ni nodra vakani na lewe lima na udolu ka ni sa rui kaukauwa na lomadratou. 53Ia ni ratou sa yaco ki tai kadua, e ratou sa lako sara ki na vanua ko Kenisereti, ka kele kina. 54Ni ratou sa sobu yani ki vanua, era sa kilai koya sara na tamata. 55Era sa veiciciyaki sara ki na nodra veitikotiko, ka kauti ira mai na tauvimate e na nodra i davodavo ki na vanua cava ga era rogoca ni sa tiko kina ko koya. 56E na veivanua kece ga e lako kina ko koya, na veikoro lalai, na veikoro lelevu, se na veivanua ni teitei, era vakotori ira kina na tauvimate e na kedra veivanua ni veivoli ko ira na tamata, ka ra kerei koya me ra bau tara mada ga na tutu ni nona i sulu ko ira na tauvimate; ia ko ira kece ga era tara, era sa vakabulai.


text:
Na vakabauta, matavuvale, kei na veivukei—e tolu na vosa rawarawa sara oqo era sa tukuna tiko na nodra raivotu na parofita baleti ira na marama ena loma ni Lotu.
Ena vica na yabaki sa oti oqo au sa dauvakauqeti meu vosa tiko baleta na iSoqosoqo ni Veivukei—na kena inaki kei na kena veiqaravi,1 na yaga ni kena itukutuku,2 na nona cakacaka, kei na nona sema vata tiko kei ira na bisopi kei ira na kuoramu ni Matabete i Melikiseteki.3 E vaka e bibi toka ena gauna oqo meda raica mada vakatabakidua na nodra raivotu na parofita baleta na iSoqosoqo ni Veivukei.4
Me vaka ga nodra tomana tiko ena veivakavulici na parofita ni Turaga vei ira na italatala qase kei na bete levu me baleta na kedra inaki kei na nodra ilesilesi, era sa wasea vakakina na nodra raivotu me baleti ira na marama ena iSoqosoqo ni Veivukei. Mai na nodra ivakasala, sa matata vinaka kina ni inaki ni iSoqosoqo ni Veivukei o ya me vakatorocaketaka na vakabauta kei na ivalavala dodonu ni marama yadudua, vaqaqacotaka na nodra matavuvale kei na itikotiko, ka vakasaqara ka vukei ira era vakaleqai tu. Na vakabauta, matavuvale, kei na veivukei—e tolu na vosa rawarawa sara oqo era sa tukuna tiko na nodra raivotu na parofita baleti ira na marama ena loma ni Lotu.
Mai na itekitekivu ni Veivakalesuimai, era a wasea tiko kina na parofita na nodra raivotu baleti ira na marama yaloqaqa, yalodina, ka vakainakinaki, ka ra kila vakavinaka tu na kedra yaga tawamudu kei na inaki. Ena gauna a tauyavutaka kina o Parofita Josefa Simici na iSoqosoqo ni Veivukei, a vakasalataka na isevu ni kena peresitedi me “vakatulewa ena isoqosoqo oqo, ena nodra qaravi na dravudravua—vukei na nodra gagadre, ka sotavi na veika tale eso ni isoqosoqo vou oqo.”5 E raica o koya na isoqosoqo oqo me “dua na isoqosoqo digitaki, mera vakatikitikitaki mai na veika ca ni vuravura.”6
A vakasalataka o Brigham Young, na ikarua ni Peresitedi ni Lotu, vei rau na nona daunivakasala kei na Kuoramu ni iApositolo Le Tinikarua mera dusimaki ira na bisopi mera “tauyavutaka [na marama] ena iSoqosoqo ni Veivukei ni Marama ena veitabanalevu.” A kuria, “Eso beka era na nanuma ni oqo e dua na ka walega, ia e sega.”7
E muri, a qai kaya o Peresitedi Joseph F. Smith ni duidui oqo mai na veimataisoqosoqo vakavuravura ni ra sa “cakava na tagane, se cakava na yalewa,” ni iSoqosoqo ni Veivukei e “cakava na Kalou, vakadonui vakalou, cicivaki vakalou, tabaki vakalou mai vua na Kalou.”8 A kaya o Peresitedi Joseph Fielding Smith vei ira na marama ni “sa soli kina vei ira na kaukauwa kei na veivakadonui mera cakava e vuqa sara na ka.”9 A kaya, “Sa ikemuni na lewe ni mataisoqosoqo cecere duadua ni marama e vuravura, na mataisoqosoqo sa tiki bibi sara ena matanitu ni Kalou e vuravura ka sa tuvanaki ka cakacaka vakamatau me vukei ira na lewena yalodina mera rawata na bula tawamudu ena matanitu nei Tamada.”10
Sa Dua na Dodoliga Raraba ni Veivakauqeti
Ena veiyabaki, e drau vakaudolu na marama kei na goneyalewa era sa mai tiki ni “ilawalawa ni marama” rabailevu tikoga.11 Sa yaco kina, na vanua cava ga e vakaitikotiko kina e dua na marama se vanua cava ga e veiqaravi kina, e lewena ka vakaitavi tikoga ena iSoqosoqo ni Veivukei.12 Ena vuku ni kena inaki bibi na iSoqosoqo ni Veivukei, eratou gadreva kina na Mataveiliutaki Taumada mera tekivutaka na goneyalewa na nodra vakavakarau ki na iSoqosoqo ni Veivukei ni se bera mada ga ni ra yabaki 18.13
E sega ni dua na parokaramu na iSoqosoqo ni Veivukei. E tiki vakadonui ni Lotu ni Turaga ni sa “tabaki vakalou mai vua na Kalou” me veivakavulici, veivakaqaqacotaki ka veivakauqeti vei ira na marama ki na nodra inaki me baleta na vakabauta, matavuvale, kei na veivukei. Na iSoqosoqo ni Veivukei sa ikoya e dua na sala ni nodra bula na marama ni Yalododonu Edaidai, kei na kena veivakauqeti e sa ulabaleta yani na kalasi ni Siga Tabu se dua na soqo ni veimaliwai. E vakamuri na ivakarau ni bula vakatisaipeli vakamarama era a veiqaravi vata kei na Turaga o Jisu Karisito kei ira na Nona iApositolo ena Nona Lotu taumada.14 Eda sa vakavulici kina ni “sa nona itavi e dua na marama me kauta mai ki na nona bula na ivalavala dodonu e dau vakamareqeti ena iSoqosoqo ni Veivukei me vaka ni nona itavi na tagane me tara cake ena nona bula na ivakarau ni bula era dau vakamareqeta na matabete.”15
Ena gauna a tauyavutaka kina o Parofita Josefa Simici na iSoqosoqo ni Veivukei, a vakavulica vei ira na marama mera na laki “vukei na dravudravua” ka “vakabulai na yalo.”16 Me baleta na nodra itavi ni “vakabulai na yalo,” era sa vakadonui kina na marama mera tauyavutaka ka vakaitavi ki na dua na dodoliga raraba ni veivakauqeti. A vakatikori na imatai ni peresitedi ni iSoqosoqo ni Veivukei me vakamatatataka na ivolanikalou, kei na iSoqosoqo ni Veivukei e se taura matua tiko ga na nona itavi yaga ni veivakavulici ena Lotu ni Turaga. Ena gauna sa tukuna kina o Josefa Simici vei ira na marama ni iSoqosoqo ni Veivukei e na vakarautaki ira ki na “veimadigi, veivakalougatataki kei na isolisoli ni Matabete,”17 a tadolavi vei ira na cakacaka ni veivakabulai ni Turaga. Na nodra vakabulai na tamata e oka kina na wasei ni kosipeli kei na vakaitavi ena cakacaka ni kaulotu. E oka kina na vakaitavi ena cakacaka ni valetabu kei na tuvakawa. E oka kina na kena vakayacori na veika dodonu me rawa kina na bula rawati koya vakayalo ka vakayago.
A vakaraitaki kina o Elder John A. Widtsoe ni na dauveivakarautaki na iSoqosoqo ni Veivukei me “veivukei ena dravudravua, veivukei ena tauvimate; veivukei ena vakatitiqa, veivukei ena lecaika—veivukei ena veika kece e vakataotaka na marau kei na toso ni marama. Sa dua na isolisoli levu!”18
E vakatauvatataka kina o Peresitedi Boyd K. Packer na iSoqosoqo ni Veivukei ki na “lalaga veitaqomaki.”19 Na ilesilesi ni nodra taqomaki na marama kei na nodra matavuvale e vakatorocaketaka na bibi ni kena wanonovi ka qaravi na veisiko kei na veiqaravi eso sa vakayacori tiko, ka sa ivakaraitaki tale tikoga ni noda igu meda nanuma tiko na noda veiyalayalati vata kei na Turaga. Me vaka ni sa noda “itavi kei na ilesilesi meda dauveiqaravi vei ira era vakaleqai kei ira era kune rarawa,” eda na cakacaka vata kei ira na bisopi me vukei tiko kina na nodra gagadre vakayago ka vakayalo na Yalododonu.20
A kaya kina o Peresitedi Spencer W. Kimball: “E vuqa na marama era bula tiko ena isulutaga—isulutaga vakayalo. E dodonu me nodra na veicurucuru babalavu totoka, na icurucuru balavu vakayalo. … Sa nomuni galala mo ni lako ki na veivale ka veisautaka na isulutaga ki na icurucuru babalavu.”21 E tukuna kina o Peresitedi Harold B. Lee na raivotu oqo. A kaya: “Ko ni sega beka ni raica na vuna sa mai biuta kina na Turaga vei ira na … iSoqosoqo ni Veivukei mera sikova na veitikotiko oqo? Baleta, ena yasana na Turaga vakai koya, e sega e dua [ena] Lotu e levu cake na nona veivakauqeti ena loloma, ka taucoko na nona kila vakavinaka na yalodra kei na nodra bula na tamata yadudua oqo.”22
A veivakaroti kina o Peresitedi Joseph F. Smith vei ira na marama ni iSoqosoqo ni Veivukei kei na nodra iliuliu, ena nona kaya ni sega ni vinakata me “raica na gauna mera na muria kina na iSoqosoqo ni Veivukei, se ra veimaliwai ka vakayalia na kedra ivakatakilakila ena nodra waki ira vata kei … na veisoqosoqo e cakava na marama.” Sa nuitaki ira tiko na marama “mera liutaka na vuravura … ka liutaki ira vakauasivi cake na marama e vuravura, ena veika kecega e rogorogo vinaka, veika kecega e va-Kalou, ena veika kecega e veilaveti ka veivakasavasavataki vei ira na luve ni tamata.”23 E vakamatatataki ena nona ivakasala na kena gadrevi me tagutuvitaki mai na iSoqosoqo ni Veivukei na itovo makawa, ikau, kei na ivakarau eso e sega ni salavata kei na kena inaki kei na ivakavuvuli ni ivolavakarau.
O ira na iliuliu era vaqara na ivakatakila ka mera raica kina na veisoqoni yadua, lesoni, kalasi, itaviqaravi, kei na sasaga ni iSoqosoqo ni Veivukei sa vakayacori tiko kina na kena inaki a tauyavutaki kina. Na veimaliwai, veitokani, kei na duavata eda gadreva sa ikoya ga na isau ni totoka ni veiqaravi vata tiko kei na Turaga ena Nona cakacaka.
Vakayacori na Nodra Raivotu na Parofita
Dua na gauna walega oqo eratou a vakadinadinataka kina o Peresitedi Thomas S. Monson kei rau na nona daunivakasala “ni sa vakalesuya mai na Turaga na taucoko ni kosipeli mai vua na Parofita Josefa Simici ka sa tiki bibi ni vakalesuimai o ya na iSoqosoqo ni Veivukei.” Me ivakadinadina ni nodra gagadre me sa taqomaki na “isolisoli lagilagi” ni iSoqosoqo ni Veivukei, a tabaka walega kina oqo na Mataveiliutaki Taumada ka veivotayaka yani e vuravura raraba na Luvequ Yalewa ena Noqu Matanitu: Na iTukutuku kei na Cakacaka ni iSoqosoqo ni Veivukei. Ena loma ni draunipepa ni ivola oqo, e rawa ni da raica kina na nodra ivakarau kei na ivakaraitaki na yalewa kei na tagane lewenilotu era duavata tiko ena cakacaka ena matavuvale kei na Lotu, ka rawa meda vulica na ivakavuvuli ni o cei oi keda, na veika eda vakabauta, kei na veika cava meda taqomaka. Eda sa vakayaloqaqataki mai vei iratou na Mataveiliutaki Taumada meda vulica na ivola bibi oqo ka “taura na kena dina tawamudu kei na kena ivakaraitaki totoka ni veivakauqeti ki na [noda] bula.”24
Ena gauna era tuvanaki ira kina na marama ki na inaki ni iSoqosoqo ni Veivukei, sa na yaco kina na veika era raivotutaka na parofita. A kaya o Peresitedi Kimball, “E tiko e dua na kaukauwa ena isoqosoqo oqo [ni iSoqosoqo ni Veivukei] ka se bera tiko ni vakayagataki sara vakavinaka me vaqaqacotaka na veivuvale kei Saioni ka tarai cake na Matanitu ni Kalou—ena sega tikoga me yacova ni ra sa toboka rawa na raivotu ni iSoqosoqo ni Veivukei o ira na marama kei na matabete.”25 A parofisaitaka ni “vuqa na tubu lelevu ena yaco mai ki na Lotu ena iotioti ni gauna ena yaco mai baleta ni vuqa na marama vinaka ni vuravura (ka dau tu e lomadra vakavuqa … na vakanananu e loma ni bula vakayalo) era na vakayarayarataki mai ki na Lotu vakalewelevu. Ena yaco oqo ni ra sa vakaraitaka tiko ena nodra bula na marama ena Lotu … e sa rairai tiko ni ra duatani ka duidui—ena veisala mamarau eso—mai vei ira na marama ni vuravura.”26
Au sa vakavinavinakataka na nodra raivotu na parofita me baleta na iSoqosoqo ni Veivukei. O au, me vakataki Peresitedi Gordon B. Hinckley, “ni vakabauta dei ni sega tale ni dua na isoqosoqo ena dua na vanua me tautauvata kei na iSoqosoqo ni Veivukei ni Lotu.”27 Sa qai noda ilesilesi oqo meda tuvanaki keda yani ki na nodra raivotu na parofita me baleti na iSoqosoqo ni Veivukei ena noda vakasaqara na vakalevutaki ni noda vakabauta, vaqaqacotaki ni matavuvale, ka veivukei.
Au mai tinia kina ena vosa nei Peresitedi Lorenzo Snow: “E sinai tu ena veika yalataki ni vunilagi na iSoqosoqo [ ni Veivukei]. Ni tubu tiko na Lotu, sa na vakarabailevutaki cake na kena yaga, ka na kaukauwa cake na kena igu ni vinaka mai na veigauna sa oti.”28 Kivei kemuni na marama ko ni sa gutaka tiko ki liu na matanitu ni Kalou, a kaya kina, “Ni ko ni wasea na veicakacaka oqo, ko ni sa na wasei talega ena kena qaqa na cakacaka oqo kei na kena sa vakalou ka lagilagi ni na solia na Turaga vei ira na luvena yalodina.”29 Mai na raivotu oqo au sa vakadinadinataka talega kina ena yaca i Jisu Karisito, emeni.
Vakaraitaka na Veiyavuduri
-
1. Raica na Julie B. Beck, “Vakayacori ni iNaki ni iSoqosoqo ni Veivukei,” Liaona, Nove. 2008, 108–11.
-
2. Raica na Julie B. Beck, BYU Women’s Conference address (Epe. 29, 2011), http://ce.byu.edu/cw/womensconference/archive/2011/pdf/JulieB_openingS.pdf; Na Ka Au Nuitaka ve ira na Makubuqu Yalewa (kei na Makubuqu tagane) Mera na Kila me baleta na iSoqosoqo ni Veivukei,” Liaona, Nove. 2011, 109–13; “Na iSoqosoqo ni Veivukei: E Dua na Cakacaka Tabu,” Liaona, Nove. 2009, 110–14.
-
3. Raica na Julie B. Beck, “Why We Are Organized into Quorums and Relief Societies” (Brigham Young University devotional address, Janu. 17, 2012), speeches.byu.edu.
-
4. Na itukutuku oqo e sega ni itukutuku ni raicilesu taucoko kina na nodra itukutuku na parofita me baleta na iSoqosoqo ni Veivukei. E dua walega na ivakaraitaki ni nodra raivotu kei na veidusimaki. Luvequ Yalewa ena Noqu Matanitu: Na iTukutuku kei na Cakacaka ni iSoqosoqo ni Veivukei, ripote ni koniferedi, kei na so tale na ivolatabaki ni Lotu era vakavulici tu kina vakalevu na ulutaga oqo.
-
5. Josefa Simici, ena Luvequ Yalewa ena Noqu Matanitu: Na iTukutuku kei na Cakacaka ni iSoqosoqo ni Veivukei (2011), 13.
-
6. Josefa Simici, ena Luvequ Yalewa ena Noqu Matanitu, 15.
-
7. Brigham Young, ena Luvequ Yalewa ena Noqu Matanitu, 41.
-
8. Joseph F. Smith, ena Luvequ Yalewa ena Noqu Matanitu, 65–66.
-
9. Joseph Fielding Smith, ena Luvequ Yalewa ena Noqu Matanitu, 142.
-
10. Joseph Fielding Smith, ena Luvequ Yalewa ena Noqu Matanitu, 97.
-
11. Boyd K. Packer, ena Luvequ Yalewa ena Noqu Matanitu, 85.
-
12. Raica na Boyd K. Packer, “The Circle of Sisters,” Ensign, Nove. 1980, 110.
-
13. Raica na ivola ni Mataveiliutaki Taumada, Maj. 19, 2003, kei na Fepe. 23, 2007.
-
14. Raica na Luvequ Yalewa ena Noqu Matanitu, 3–6.
-
15. Boyd K. Packer, ena Luvequ Yalewa ena Noqu Matanitu, 16.
-
16. Josefa Simici, ena Luvequ Yalewa ena Noqu Matanitu, 17.
-
17. Josefa Simici, ena iTukutuku ni Lotu, 4:602.
-
18. John A. Widtsoe, ena Luvequ Yalewa ena Noqu Matanitu, 25.
-
19. Boyd K. Packer, Ensign, Nove. 1980, 110.
-
20. Joseph Fielding Smith, ena Luvequ Yalewa ena Noqu Matanitu, 142.
-
21. Spencer W. Kimball, ena Luvequ Yalewa ena Noqu Matanitu, 117.
-
22. Harold B. Lee, “The Place of Relief Society in the Welfare Plan,” Relief Society Magazine, Tise. 1946, 842.
-
23. Joseph F. Smith, ena Luvequ Yalewa ena Noqu Matanitu, 66.
-
24. Na Mataveiliutaki Taumada, ena Luvequ Yalewa ena Noqu Matanitu, ix.
-
25. Spencer W. Kimball, ena Luvequ Yalewa ena Noqu Matanitu, 142.
-
26. Spencer W. Kimball, ena Luvequ Yalewa ena Noqu Matanitu, 95.
-
27. Gordon B. Hinckley, ena Luvequ Yalewa ena Noqu Matanitu, 160.
-
28. Lorenzo Snow, ena Luvequ Yalewa ena Noqu Matanitu, 19.
-
29. Lorenzo Snow, ena Luvequ Yalewa ena Noqu Matanitu, 7.


text: 1E a wanonovi ira matua na lewe ni Bose ko Paula ka sa qai kaya, “'O i kemuni na wekaqu, e galala vinaka sara tu ga na lomaqu e na ka e baleta na noqu bula e na mata ni Kalou me yacova na siga oqo.” 2Sa qai vakarota ko Ananaiasa, na Bete Levu, vei ira ka tu volekati Paula me ra sabaka na gusuna. 3Sa qai kaya vua ko Paula, “'O dabe toka 'qori mo veilewaitaki au me vaka na ka e tukuni e na Lawa, ʻo qai voroka tale na Lawa e na nomu vakarota me'u lausaba! 'O iko na i bulubulu boro vulavula, walega! Raica e na sabaki iko tale ga vaka kina na Kalou!” 4E ratou sa qai kaya na tu volekati koya, “Sa rui viavia levu na gusumu vua na Bete Levu ni Kalou!” 5Sa qai kaya ko Paula, “Kemuni na wekaqu, au a sega ni kila ni Bete Levu ko koya. Sa volai tu e na i Vola Tabu, ʻMo kakua ni vosa vakacacataka e dua na nodra i liuliu na kai nomu.ʼ “ 6Ia ni sa raica ko Paula ni dua na i wase era Setoki ka dua na i wase era Farisi, sa qai kaci yani vei ira na lewe ni Bose, ka kaya, “Kemuni na wekaqu, ko i au e dua na Farisi, au luve ni Farisi. Au sa lewai tu oqo me baleta ni'u vakabauta ni ra na tucake tale na mate” 7Ia, ni sa oti na nona kaya oya, sa tubu sara e dua na veileti ena kedra maliwa na Farisi kei ira na Setoki, ka sa tawase rua sara kina na soqoni. 8Ko ira na Setoki era vakabauta ni na sega na tu cake mai na mate, e sega na agilosi ka sega tale ga na yalo; ia era vakabauta na ka tolutolu oya na Farisi. 9A sa tubu me levu sara na qoqolou, ka ra sa tu cake e so na daunilawa era nodra i tokani na Farisi, ka ra veiba vakaukauwa sara, ka kaya, “Keitou sega ni raica e dua na cala vua na tamata oqo. E rairai e a vosa dina ga vua e dua na yalo se agilosi!” 10Ia ni sa tubu me kaukauwa vakalevu na veileti, sa taqayataka na turaganivalu liu de ra na qai basuraki Paula. Sa mani vakaroti ira na sotia me ra lako sobu, ka kaliraki koya tani mai, ka kauta ki na i tikotiko ni valu. 11E na bogi ni siga koya, e a tu e na tiki i Paula na turaga ka kaya vua, “Kakua ni yalo lailai! Me vaka ni ko sa tukuni au e Jerusalemi, ko na laʼki tukuni au tale ga ki Roma!” 12Ni sa siga na vanua era sa qai nakicataki Paula e so na Jiu. Era sa cakava e dua na bubului ka ra yalataka kina me ra kakua ni kana se gunu me yacova sara ni ra sa vakamatei Paula. 13Era lewe vasagavulu vakacaca ko ira ka bukia oya na vere kei Paula. 14Era sa qai lako vei ira na bete levu kei ira na qase, ka kaya, “Keimami sa bubuluitaka me keimami kakua ni kania e dua na ka me yacova ni keimami sa vakamatei Paula. 15Ia ko i kemuni kei ira na lewe ni Bose mo ni qai tukutuku vua na turaganivalu liu me kauti Paula sobu mada mai vei kemuni, me vaka ga ko ni via kila vakavinaka cake na veika e baleti koya. Keimami sa na vakarau toka me keimami vakamatei koya ni bera ni yaco mai ki ke” 16Ia e a rogoca na vere oya na luve i ganei Paula gone tagane ka mani lako sara ki na i tikotiko ni valu, ka la'ki tukuna vei Paula. 17Sa qai kaciva e dua na turaganivalu ko Paula ka kaya, “Kauta mada na cauravou oqo ki vua na turaganivalu liu, e tiko vua e dua na ka me tukuna vei koya.” 18Sa qai kauti koya na turaganivalu koya vua na turaganivalu liu, ka kaya, “E a kacivi au na kaivesu, ko Paula, ka kerea me'u kauta mai vei kemuni na cauravou oqo ni tiko vua e dua na ka me tukuna vei kemuni.” 19Sa taura sara na ligana na turaganivalu liu ka tuberi koya vakatikitiki, ka kaya vua, “A cava ʻo via tukuna vei au?” 20Sa qai kaya ko koya, “Era sa lomavata na Jiu me ra kerei kemuni mo ni kauti Paula sobu vei ira na matabose ni mataka me vaka ga era via kila vakavinaka cake na veika e baleti koya. 21Mo ni kakua sara ni vakarogoca na nodra kerekere, ni sivia e lewe vasagavulu vei ira era sa nakicataki koya tiko. Era sa bubuluitaka tu ni ra na sega ni kana se gunu me yacova ni ra sa vakamatei Paula. Era sa vakarau tu ga oqo, ka ra sa namaka wale tiko ga na nomuni lewa.” 22Sa qai kaya na turaganivalu vua na cauravou, “Kakua ni tukuna tale vua e dua ni ko sa mai tukutuku oti vei au.” Oti koya sa mani mai vakatala sara yani. 23Sa qai kacivi rau e rua na turaganivalu na turaganivalu liu, ka kaya vei rau, “Drau vakarautaka e lewe rua na drau na sotia i valu yava, vata kei na vitusagavulu na sotia i valu ose, ka rua na drau na sotia i valu moto me ra lako ki Sisaria e na ciwa na kaloko e na bogi e daidai. 24Drau vakarautaka tale ga e so na ose me na vodo kina ko Paula, ka kauti koya vei Vilikesa, na kovana” 25Sa qai mai vola yani ko koya e dua na i vola ka vaka oqo na lewena: 26“Mai vei Kilotiu Laisiasa, ki vua na turaga dokai, na kovana, ko Vilikesa. Ni sa bula! 27Na tamata ka kau tiko yani oqori e a sa voleka sara ni ra vakamatei koya na Jiu. Ni'u sa mai kila ni kai Roma ko koya, au sa qai kauti ira kina na sotia ka la'ki vakabulai koya mai. 28Ia ni'u a via kila se cava na ka era a beitaki koya tiko kina, au a mani kauti koya sobu kina ki na nodra Matabose. 29Au a mani kunea ni beitaki tiko ko koya e na dua na ka e baleta na nodra Lawa, ia e a sega ni dua na ka e dodonu me mate kina, se me tiko vakavesu kina. 30Ia ni sa mai tukuni vei au ni ra sa nakicataki koya tiko na Jiu, au sa vakauti koya sara yani kina oqo vei kemuni, ka'u sa vakarota, tale ga vei ira era beitaki koya me ra na qai la'ki tukuna e matamuni na ka sa beitaki kina ko Paula” 31Era sa qai kauti Paula na sotia me vaka na veika sa vakaroti vei ira ka kauti koya sara ki na koro ko Anitipatiri e na bogi. 32Ena mataka ka tarava e ra sa qai lesu tale ki na i tikotiko ni valu na sotia i valu yava ka ra a veikau sara tiko na i valu ose. 33Era sa mani yaco ki Sisaria, ka ra la'ki solia sara na i vola vua na kovana, ka soli Paula tale ga vua. 34Ia ni sa wilika oti na i vola na kovana, sa qai tarogi Paula se ko cei na nona yasana. Ia ni sa kila ni kai Silisia ko koya, 35sa qai kaya, “Au na qai rogoca na ka e baleti iko ni ra sa yaco mai ko ira era beitaki iko” Oti oya sa qai vakarota na kovana me la'ki yadravi tiko ko Paula e na vale ni veilewai i Eroti.


text: 1Era sa qai lako mai na Farisi kei ira na Setoki, ka kerei koya, e na nodra via vakatovolei koya, me vakaraitaka vei ira e dua na i vakatakilakila mai lomalagi. 2Ia, sa qai sauma ga ko koya ka kaya vei ira, “Ni sa yakavi mai, dou dau kaya, ʻE na draki vinaka, ni damudamu tu na lomalagi,' 3ia, e na mataka lailai, ʻE na draki ca, ni damudamu tu ka loaloa mai na lomalagi.' Dou sa vakaibalebaletaka rawa na i rairai ni lomalagi, ia, dou sa sega ga ni kila rawa na veivakatakilakila ni veigauna oqo. 4Sa dau vakasaqara e dua na i vakatakilakila na i tabatamata ca ka dauyalewa oqo, ia, e na sega ni soli kina e dua na i vakatakilakila, na i vakatakilakila ga i Jona na parofita ” Sa qai biuti ira ko koya ka lako yani. 5Ni ratou sa yaco ki tai kadua na tisaipeli, e ratou sa qai kila ni ratou guilecava me ratou kauta tiko e so na kakana. 6Sa qai kaya vei iratou ko Jisu, “Dou raica matua, qarauni kemudou mai na nodra i vakatubu na Farisi kei na Setoki ” 7E ratou sa qai veivosakitaka vakai iratou na ka oqo, ka kaya, “Edatou sega ni kau madrai mai.” 8E kila ko Jisu na ka oqo ka kaya, “O kemudou na tamata lailai na nomudou vakabauta, na cava dou veivosakitaka kina na kena sega ni tu vei kemudou na madrai? 9Dou sa sega tiko ga ni raica rawa, se nanuma na i buli madrai e lima vei ira na lewe lima na udolu, kei na vica na sova dou a vakasinaita? 10Se na i buli madrai e vitu vei ira na lewe va na udolu, kei na vica na sova dou a vakasinaita? 11A cava beka dou sa sega ga ni kila rawa kina ni'u sa sega ni vosataka na madrai, na nodra i vakatubu ga na Farisi kei ira na Setoki, mo dou qarauni kemudou mai kina?” 12Era sa qai kila ni sa sega ni tukuna ko koya me ra qarauni ira mai na leveni ni madrai, ia mai na nodra i vakavuvuli ga na Farisi kei na Setoki. 13Ni sa yaco ko Jisu ki na yasayasa vaka-Sisaria-Filipai, sa qai tarogi iratou na nona tisaipeli, ka kaya, “Ko cei mada era kaya na tamata se ko cei na Luve ni Tamata?” 14E ratou sa qai kaya, “E so era kaya, ko Joni na Dauveipapitaisotaki, ka so, ko Ilaija, ka so tale, ko Jeremaia, se e dua tale na parofita ” 15Sa qai kaya vei iratou ko koya, “Ia, ko cei ga dou kaya ko i kemudou ni ko i au?” 16Sa qai sauma ko Saimoni Pita, ka kaya, “Ko i kemuni na Karisito, na Luve ni Kalou bula ” 17Sa qai sauma ko Jisu, ka kaya vua, “Ko sa kalougata, Saimoni na luve i Jona, ni sa sega ni vakatakila vei iko na lewe kei na dra na ka oqo, ia, ko Tamaqu ga mai lomalagi. 18Au sa kaya tale ga vei iko, Ko iko ko Pita, ka'u na tara e na dela ni vatu oqo na noqu i soqosoqo, ka na sega ni rawai mai na kaukauwa ni mate. 19Au na solia vei iko na i dola ni matanitu vakalomalagi: na ka kece ga ko sereka e vuravura e na sereki tale ga mai lomalagi ” 20Sa qai vakaroti iratou matua na tisaipeli me ratou kakua ni tukuna vua e dua ni sa Karisito ga ko koya. 21Mai na gauna ko ya sa tekivu vakaraitaka tiko kina ko Jisu vei iratou na nona tisaipeli ni sa dodonu me lako yani ki Jerusalemi ka vosota kina na veika rarawa e vuqa mai vei ira na qase, kei ira na bete levu, kei ira na daunilawa, ka me vakamatei, me na qai vakaturi cake tale e na i katolu ni siga. 22Sa qai kauti koya vakatikitiki ko Pita ka tekivu me vunauci koya, ka kaya, “Me kakua sara, Turaga. E na sega sara ni yacovi kemuni na ka oqo .” 23Ia, sa qai vuki ga ko koya ka kaya vei Pita, “Lako tani ki dakuqu, Setani! Ko sa ka ni veivakatarabetaki vei au, ni sa vakatamata ga na nomu vakasama ka sega ni vaka na vakasama ni Kalou ” 24Sa qai kaya vei iratou na nona tisaipeli ko Jisu, “Kevaka e dua sa via muri au, me sa kakua ni lewai koya vaka i koya, ia me colata ga na nona kauveilatai, ka muri au. 25Ni ko koya ga e via maroroya na nona bula e na vakayalia, ia ko koya ga e vakayalia na nona bula e na vukuqu e na qai kunea. 26Na cava li e na kena yaga vua na tamata kevaka e rawati vuravura taucoko, ka vakayalia kina na nona bula? Se na cava e na solia na tamata me i sau ni nona bula? 27Ni na lako mai na Luve ni Tamata e na i serau nei Tamana, kei ira na nona agilosi, ka na qai saumi ira yadua na tamata ko koya me vaka na dui nodra i valavala. 28Au sa kaya vakaidina vei kemudou, ni ra tu cake tu oqo e so era na sega ni tovolea mada na mate me yacova ni ra sa raica na Luve ni Tamata ni sa lako mai e na nona matanitu ”


text: 1Era a tiko e so e na gauna vata koya, ka ra tukuna vei Jisu na ka e baleti ira na kai Kalili ka a bosoka vata ko Pailato na nodra dra kei na nodra i soro. 2Sa qai kaya vei ira ko Jisu, “Ko ni nanuma beka ni ra sa i valavala ca vakalevu cake ko ira koya vei ira na vo ni kai Kalili, ka ra mani sota kaya kina na veika rarawa koya? 3Au sa kaya vei kemuni, e segai; ia, kevaka ko ni sega ni veivutuni, ko ni na rusa kece ga vaka kina. 4Se ko ni nanuma beka ni ko ira na lewe tinikawalu ka a lutuki ira na doka ni vale cecere mai Sailoama ka vakamatei ira, era tamata ca cake sara mai vei ira kece na tani ka ra tiko e Jerusalemi e na gauna koya? 5Au sa kaya vei kemuni, E segai; ia, kevaka ko ni sa sega ni veivutuni, ko ni na mate kece tale ga vaka kina” 6Sa qai tukuna tale ga vei ira ko Jisu na vosa vakatautauvata oqo: “E dua na tamata e tea e na loma ni nona were ni vaini e dua na vunilolo. Ia ni sa lako me la'ki vakasaqara kina e so na vuana, e a sega ni kunea kina e dua. 7Sa qai kaya vua na i vakatawa ni vaini ko koya, ʻRaica, sa tolu na yabaki oqo na noqu dau lako tiko mai me'u mai vaqara na vua ni lolo oqo; ka sega ni'u sa bau kunea kina e dua na vuana. Taya laivi; na cava e mai vakamaumautaka wale tiko ga kina na vanua?ʼ 8Sa qai sauma vua ko koya, ka kaya, ʻNi laiva saka me yabaki tale mada ga oqo, me'u sa tei cukiraka vakavolivolita mada, ka biuta kina na i vakabulabula ni qele. 9Kevaka e mani vua e na yabaki ka tarava, sa daumaka; ia kevaka e sega, mo ni qai taya laivi.ʼ” 10E a veivakatavulici tiko e na dua na valenilotu e na Siga ni Vakacecegu ko Jisu. 11A tiko kina e dua na yalewa ka curumi koya tu e dua na yalo ka sa vakamalumalumutaki koya voli ka yabaki tinikawalu. Sa vakalairoro vakalevu sara ko koya ka sega ni duri cake rawa vakadodonu. 12Ia ni sa raici koya ko Jisu, sa kaciva ka kaya vua, “Yalewa, ko sa sereki mai na nomu malumalumu .” 13Sa qai tarai koya ko Jisu, ka sa tucake rawa sara vakadodonu ko koya ka vakacaucautaka na Kalou. 14Ia e a cudru kina na i liuliu ni valenilotu ni veivakabulai tiko ko Jisu e na Siga ni Vakacecegu. Sa qai kaya ko koya vei ira na tamata, “Sa tu e ono na siga me ia kina na cakacaka, mo ni lako mai kina mo ni vakabulai, ka kakua ga e na Siga ni Vakacecegu” 15A sauma vua na Turaga ka kaya, “O i kemudou na dauveivakaisini! E sega li ni ko ni dau sereki ira na nomuni bulumakau kei na asa e na Siga ni Vakacecegu mai na vale ni manumanu ka la'ki vagunuvi ira? 16E sega li ni dodonu vua na yalewa oqo, o koya e dua na kawa i Eparaama, ka sa vauci koya tu ko Setani ka sa yabaki tinikawalu, me sereki mai na i vau oqo e na Siga ni Vakacecegu?” 17Ia ni sa kaya na ka oya ko koya, era sa madua kece ga na nona meca, ka ra sa marau na tamata kece ga e na vuku ni veika talei sa cakava ko koya. 18Sa qai kaya tale ko Jisu, “E vaka tu beka evei na matanitu ni Kalou; me'u vakatautauvatana beka kei na cava? 19Sa tautauvata kei na dua na sore ni musita, sa taura e dua na tamata ka tea e na nona were, ka sa tubu ka yaco me dua na vunikau levu, ka ra sa caka sova na manumanu vuka e na veitabana” 20A sa kaya tale ko Jisu, “Me'u vakatauvatana na matanitu ni Kalou kei na cava? 21Sa tautauvata kei na i vakatubu, ka a taura e dua na yalewa, ka biuta ki na tolu na i vakarau falawa me yacova ni sa curuma vakavinaka kece na falawa koya na i vakatubu. 22A veilakoyaki voli ko Jisu e na veikoro lelevu kei na veikoro lalai, ka veivakatavulici tiko, ka lako tiko vaka ki Jerusalemi. 23Sa qai kaya vua e dua, “Turaga, era na lewe lailai wale beka ga era na vakabulai?” A sa kaya vei ira ko koya, 24“Ni gumatua sara mo ni curu e na katuba qiqo; ni'u sa kaya vei kemuni, e lewe vuqa era na saga me ra curu ki loma ka ra na sega ni rawata. 25Ni sa na tucake na i taukei ni vale, ka sogota na katuba, ko ni sa na qai tu ga e tautuba, ka tukituki e na mata ni katuba ka kaya, ʻTuraga, ni dolava mada vei keimami!' E na qai sauma vei kemuni ko koya, ka kaya, ʻAu sega ni kila se ko ni lako mai vei!' 26Ko ni na qai kaya, ʻKeimami a dau kana ka gunu e matamuni, ka ko ni a dau veivakatavulici e na neimami veigaunisala.ʼ 27Ia e na qai kaya ko koya, ʻAu sa kaya vei kemuni, au sega ni kila se ko ni lako mai vei; ni lako tani, ni ko ni tamata i valavala ca!' 28Ko ni na qai tagi ka vakasequruquru bati ni ko ni sa na raici Eparaama, kei Aisake kei Jekope kei ira na parofita e na matanitu ni Kalou, ia ko i kemuni ko ni sa biu tani ki tautuba. 29Ia era na lako mai na tamata mai na tokalau, kei na ra, mai na vualiku kei na ceva tale ga, ka ra na tiko me ra kana e na matanitu ni Kalou. 30Ka raica, e so era tu e muri era na liu, ka so era tu e liu era na muri” 31E na gauna vata koya era a lako mai eso na Farisi ka kaya vei Jisu, “Lako tani e ke, ni via vakamatei iko tiko ko Eroti” 32Sa qai kaya ko koya vei ira, “Ni la'ki tukuna vua na fokisi koya, me kila, au na vakasavi ira na tevoro ka veivakabulai fiko edaidai kei na siga ni mataka tale ga, ka'u na qai vakaotia na noqu cakacaka e na siga ka tarava. 33Ia sa dodonu me'u ia mada ga e na noqu i lakolako edaidai, ni mataka, kei na siga ka tarava; ni sa sega ni dodonu me mate e dua na parofita e na dua na vanua tani, mai Jerusalemi duadua ga. 34Isa, Jerusalemi! Jerusalemi! Ko iko ko a vakamatei ira na parofita, ka vakaviriki rra e na vatu ko Ira era a talai yani vei iko. Sa vakavuqa na noqu vakasoqoni ira vata na luvemu, me vaka na nona vakasoqoni rra vata na luvena na tina ni toa e na ruku ni tabana, ia ko ni a sega ga ni vinakata! 35Raica, sa biu wale tu ka laladidi na nomuni veivale. Ka'u sa kaya vei kemuni, ko ni na sega ni raici au tale me yacova ni ko ni na kaya, ʻSa kalougata ko koya sa lako mai e na yaca ni Turaga!ʼ “


text: 1E na dua na gauna e a tueake tu ko Jisu e na bati ni drano ko Kenisereti. Era sa qai sosovi koya yani na tamata me rogoca na vosa ni Kalou. 2Sa qai raica ko koya e rua na waqa ni rau kele koto, voleka e na bati ni drano; ia e ratou yali kina na gonedau ni ratou se la'ki vuya tiko na nodratou lawa. 3Sa mani vodoka e dua na waqa ko koya, na nei Saimoni, ka kerei koya me tosoya vakalailai ki wai. Sa qai tiko sobu ko Jisu ka vakatavulici ira na lewe vuqa. 4Ni sa tinia na nona vosa sa qai kaya vei Saimoni, “Sudra yani ki na wai titobu ka vakasobura na nomudou lawa me rawa e so na ika.” 5Sa qai kaya vua ko Saimoni, “Turaga, keitou a sasaga tiko e na bogi taucoko ko sega na ka e rawa! Ia e na vuku ga ni nomuni vosa, au sa na vakasobura kina na lawa” 6Ia ni ratou sa kitaka vaka kina, sa ka levu sara na ika e ratou sa tagava mai; ka sa tekivu me bote na nodratou lawa. 7E ratou sa qai yalovi iratou na nodratou i tokani e na waqa kadua me ratou la'ki vukei iratou. E ratou sa qai lako ko iratou koya, ka vakasinaita ruarua na waqa, me yacova ni rau sa voleka ni luvu. 8Ia ni sa raica ko Saimoni Pita na ka oqo, sa cuva sobu e na yava i Jisu, ka kaya, “Mo ni lako tani vei au, Turaga, ni'u sa tamata i valavala ca!” 9Ni sa kurabui ko koya kei iratou kece e ratou tiko vata kaya, e na vuku ni qele ni ika vakaitamera e ratou sa rawata. 10Sa vaka tale ga kina vei Jemesa kei Joni, ko i rau na luve i Sepeti, ka rau i tokani i Saimoni. A sa kaya ko Jisu vei Saimoni, “Kakua ni rere, me tekivu oqo ko sa na dau qolivi ira na tamata.” 11Ia ni ratou sa kauta rawa ga na waqa ruarua ki vanua, e ratou sa biuta sara na ka kece ga ka muri koya. 12E na dua na gauna e a tiko voli ko Jisu e na dua na koro; e a tiko tale ga e kea e dua na tamata e robota tu na yagona na vukavuka. Ni sa raici Jisu ko koya, sa qai cuva vakatoboicu ka masuti koya, ka kaya, “Turaga, kevaka ko ni sa vinakata sa rawa mo ni vakasavasavataki au!” 13Sa qai dodoka na ligana ko Jisu ka tarai koya, ka kaya, “Au sa vinakata! Mo savasava mai!” Sa mani takali sara mai vua na vukavuka. 14Sa qai vakarota vua ko koya me kakua ni tukuna vua e dua, “ia mo la'ki vakaraitaki iko ga vua na bete, ka vakacabora na nomu i soro mo vakasavasavataki kina, me vaka e vakarota ko Mosese, me i vakadinadina vei ira na tamata.” 15Ia sa qai kuruvaki vakalevu sara kina na kena i rogorogo, ka ra lewe vuqa sara era soqo vata vua me ra vakarogoci koya, ka vakabulai tale ga mai na kedra mate. 16Sa dau lako ko koya ki na vanua lala, ka masu kina. 17E na dua na siga ni a vakatavuvuli tiko ko Jisu, era a dabe tale tiko ga kina e so na Farisi kei na qasenivuli ni lawa, ka ra cavutu mai na veikoro kece mai Kalili kei Jutia kei Jerusalemi. A sa tu vua na kaukauwa ni Turaga me veivakabulai kina. 18E ratou sa qai lako yani e so na tamata, ka ratou colata tiko yani e na i mocemoce e dua na tamata tauvi paralasi. E ratou a saga me ratou kauti koya sara ki loma, ka vakadavora e na mata i Jisu. 19Ia ni ratou sa sega ni kunea rawa e dua na sala ki loma e na vukudra na lewe vuqa, e ratou sa qai cabe ki na dela ni vale. Ia ni ratou sa kilica laivi e so na vatu buli ka caka tu kina na dela ni vale, e ratou sa qai tukuca sobu na tauvimate e na nona i mocemoce ka tauca e na mata i Jisu. 20Ni sa raica na nodratou vakabauta ko Jisu, sa qai kaya, “Na wekaqu, sa bokoci na nomu i valavala ca.” 21Era a tekivu vaqaqa e lomadra ko ira na daunilawa kei ira na Farisi ka ra kaya, ʻO cei e mai vosa vakacacataka tiko oqo na Kalou? E sega tale ni dua e rawa ni bokoca na i valavala ca, na Kalou duadua ga!” 22Ia ni sa kila ko Jisu na nodra vakanananu, sa qai sauma, ka kaya vei ira, “Na cava ko ni vaqaqa tiko kina e lomamuni na ka oqo? 23E vei e rawarawa cake, me kainaki, ʻSa bokoci na nomu i valavala ca,ʼ se me tukuni, ʻTu cake, ka lakoʼ? 24Ia mo ni kila rawa kina ni sa tu na kaukauwa vua na Luve ni Tamata e vuravura me bokoca na i valavala ca.” Sa qai kaya ko koya vua e tauvi paralasi, “Au sa kaya vei iko, tucake taura na nomu i mocemoce, ka lako ki nomudou.” 25E a tucake sara ko koya e matadra, ka taura na ka e a davo koto kina, ka lako sara ki na nona vale, ka vakalagilagia tiko na Kalou. 26Era sa qoroqoro kece ga, ka ra vakalagilagia na Kalou; ka sa curumi ira tale ga na rere ka ra kaya, “Sa veivakurabuitaki dina na ka eda raica edaidai!” 27Ni oti koya sa lako sara ko Jisu ka kunea e dua na daukumuni i vakacavacava, na yacana ko Livai. A dabe toka ko koya e na vale ni kumuni i vakacavacava, ka sa kaya vua ko Jisu, “Muri au mai!” 28Sa qai biuta sara na ka kece ga ko koya, ka cavutu ka muri koya. 29Sa qai cakava e dua na magiti levu ko Livai e na nona vale, ka ra lewe vuqa na daukumuni i vakacavacava kei ira tale e so era tiko kina me ra kana. 30Ia era sa qai vosa kudrukudrutaki iratou na tisaipeli ko ira na Farisi kei ira na nodra daunilawa, ka ra kaya, “A cava ko dou kana ka gunu vata kina kei ira na daukumuni i vakacavacava kei ira na tamata i valavala ca?” 31Sa qai sauma ko Jisu ka kaya vei ira, “E sega ni yaga na vuniwai vei ira na bula vinaka, vei ira ga na tauvimate; 32au sega ni lako mai me'u kacivi ira na yalododonu me ra veivutuni, ko ira ga na i valavala ca, me ra veivutuni.” 33Era sa qai kaya vei Jisu e so na tamata, “Era dau lolo ka masu vakavuqa ko ira na tisaipeli i Joni, kei na nodra tisaipeli tale ga na Farisi, ia na nomuni e ratou dau kana ga ka gunu .” 34Sa qai kaya ko Jisu vei ira, “E rawa li mo dou lewa me ra lolo na weka ni tagane vou e na gauna e tiko voli kina kei ira na tagane vou? 35Ia e na yaco mai na gauna e na kau tani kina mai vei ira na tagane vou, era na qai lolo e na gauna koya.” 36Sa qai tukuna tale vei ira e dua na vosa vakatautauvata: “E sega ni dua e dresuka mai e dua na tikina mai na i sulu vou me mai botana kina e dua na i sulu madra; ke caka vaka kina, e na kadresu wale ga na ka vou, ka na sega ni rau sota na tikina vou kei na ka makawa. 37E sega tale ga ni dua me vakataloca na waini vou, ki na tavaya kuli ni manumanu madra; ke kitaka vaka kina, e na vakacabotetaka na tavaya na waini vou, ka na tasova na waini, ka na vakacacani tale ga na tavaya. 38Ia sa dodonu ga me vakataloci na waini vou ki na tavaya vou. 39E sega ni dua na tamata me sa gunuva oti na waini makawa me qai vinakata tale na waini vou; ni na kaya ko koya, ʻE daumaka cake ga na ka makawa.”


text: 1“Ni sa tautauvata na matanitu vakalomalagi kei na i taukei ni vale ka sa sou vakamataka yani me la'ki kauti ira mai e so na tamata me ra mai cakacaka saumi e na nona loga-ni-vaini. 2Ni sa lomavata kei ira na tamata cakacaka me ra tauya dua na i lavo siliva dua na siga me kedra i sau, sa qai talai ira yani ki na loga-ni-vaini. 3Sa qai lako yani e na ciwa na kaloko ki na makete ka raici ira e so ni ra tu wale ga kina. 4Sa qai kaya vei ira, ʻDou lako tale ga ki na loga-ni-vaini, ka'u na saumi kemudou e na ka e rauta.' Era sa mani lako. 5Sa lako tale yani ko koya e na tinikarua kei na tolu na kaloko, ka cakava vaka kina. 6Ni sa rauta na lima e na yakavi, sa lako yani ki na makete ka raici ira e so tale era tu wale ga, sa qai kaya vei ira, ʻDou tu wale ga vakacava e ke e na siga taucoko oqo?' 7Era sa qai kaya vua, ʻNi sega e dua e soli cakacaka vei keimami.' Sa qai kaya vei ira ko koya, ʻDou lako tale ga ki na loga-ni-vaini.' 8“Ia ni sa yakavi mai, sa qai kaya na i taukei ni loga-ni-vaini vua na nona tamata, ʻKacivi ira mai na tamata cakacaka, ka saumi ira, tekivu yani vei ira na muri ka qai vakaoti vei ira sa liu.’ 9Ni ra sa lako mai ko ira ka saumi mai na lima na kaloko, era sa mai tauya dua na i lavo siliva. 10Ni ra sa lako mai ko ira era tekivu e liu era sa nanuma ga ni ra na taura vakalevu cake, ia era sa tauya dua tale ga na i lavo siliva. 11Ni ra sa taura era sa qai didi vua na i taukei ni vale, 12ka kaya, ʻO ira oqo era qai muri yani era cakacaka ga e na dua na aua, ia ko sa vakatautauvatataki ira kei keimami ka colata na bibi ni siga taucoko kei na todra ni siga.' 13Ia, sa qai sauma vua e dua vei ira ka kaya, ‘Noqu i tau, au sega ni veidabuitaki iko, e daru a sega li ni lomavata me kemu i sau e dua na i lavo siliva? 14Taura na kemu i sau ka lako; sa lomaqu me'u solia vei koya oqo ka sa muri na ka au sa solia vei iko. 15E sega li ni tara me'u lewa ga se cava au cakava ki na ka e noqu? Se ko sa vuvu ga ni'u sa rui lomasoli?' 16Era na liu vaka kina ko ira sa muri, ka ra na muri ko ira sa liu.” 17Ni sa lako cake ki Jerusalemi ko Jisu, sa qai kauti iratou vakatikitiki na tisaipeli mai gaunisala, ka kaya vei iratou, 18“Raica, tou sa lako cake tiko ki Jerusalemi; ka na soli yani na Luve ni Tamata vei ira na bete levu, kei ira na daunilawa, ka ra na lewai koya me mate, 19ka soli koya vei ira era kai matanitu tani; me ra vakalialiai koya, ka vakanakuitataka, ka vakota ki na kauveilatai, ka na qai vakaturi cake tale mai na mate ko koya e na i katolu ni siga ” 20Sa qai lako mai vua na tinadrau na luve i Sepeti, kei rau na luvena-tagane, ka mai cuva e matana, ka kerea vua e dua na ka. 21Sa kaya vua ko Jisu, “Na cava ko vinakata?” Sa qai kaya vua, “Mo lewa me rau tiko na luvequ oqo, e dua e na ligamuni i matau, ka dua e na ligamuni i mawi e na nomu matanitu ” 22Sa sauma ko Jisu, ka kaya, “Ko dou sega ni kila na ka ko dou kerea tiko: drau sa rawata li mo drau gunuva na bilo au sa vakarau gunuva?” E rau sa kaya vua, “Keirau rawata” 23Sa qai kaya vei rau, “Drau sa gunuva dina ga na mequ bilo, ia mo drau tiko e na ligaqu i matau se ligaqu i mawi, e sega ni noqu me'u solia, ia sa baleti ira ga sa vakarautaka tu ko Tamaqu me nodra ” 24Ni ratou sa rogoca na lewe tini, e ratou sa cudruvi rau sara na veitacini. 25Sa qai kacivi iratou ko Jisu, ka kaya, “Dou sa kila ni ra dau vakacolasau vei ira na kai veimatanitu tani ko ira na nodra i liuliu, ka ra dau lewa vakaukauwa vei ira ko ira na nodra turaga dokai. 26E na sega ni vaka kina vei kemudou, ia me dauveiqaravi ga vei kemudou ko koya e via yaco me levu vei kemudou: 27ka me nomudou tamata dauveiqaravi ko koya e vinakata me liu vei kemudou. 28Ni sa sega tale ga ni lako mai na Luve ni Tamata me qaravi, ia me veiqaravi ga, ka solia na nona bula me kedra i voli na lewe vuqa.” 29Ni ratou sa biuti Jeriko, era sa muri koya mai e dua na i lala levu. 30Ka raica, e rau sa dabe toka e yasa ni gaunisala e lewe rua na tamata mataboko, ni rau sa rogoca ni sa lako voli yani ko Jisu, e rau sa qai kacikaci mai, ka kaya, “Kemuni na Turaga, na Luve i Tevita, ni lomani keirau mai.” 31Era sa karaci rau ko ira na lewe vuqa me rau tiko lo, ia e rau sa qai kaci vakalevu cake ga, ka kaya, “Turaga, na Luve i Tevita, ni lomani keirau mai ” 32Sa qai tu vakadua ko Jisu, ka kacivi rau, ka kaya, “Na cava drau vinakata me'u cakava vei kemudrau?” 33E rau sa qai kaya vua, “Turaga, me rai rawa na mata i keirau ” 34E na loloma levu sa qai tara na matadrau, ka rau sa rai rawa sara ka muri koya.